text:
Nakað, ið eg ofta hoyri verða ein afturvendandi trupulleika hjá familjum, er tann vælsignaði døgurðin. Tað er sami spurningur hvønn dag: “Hvat skulu vit eta til døgurða í dag??” og samstundis gerst hesin posturin eisini alsamt dýrari, tí vit enda... Continue reading →
Nú vóru tær aftur her.. ja hvørjar? PAPPÍRSBLÓMURNAR!! Man skuldi næstan trúð, at eg hevði fingið nokk av teimum, aftaná at hava gjørt eina trilliard til brúdleypið, men nei.. Eg haldi enn at tær eru líka vakrar, og tær kunnu... Continue reading →
So bleiv 1. Desembur!! Juhuu, og hvussu dámar tykkum at SukurSøtt hevur fingið jólaligt makeover? Tað verður trýst á speedarin nú í desembur mánaða, tí vit skulu flyta! Nú Sigurd og eg skulu gerast foreldur (ohh my god hatta ljóðar... Continue reading →
Tað eru longu nakrar vikur síðani eg gjørdi okkara adventskrans. Eg eri so ótolin at prýða til jóla, at fyri meg er tað ongantíð ov tíðliga. Tað er nemliga altíð stuttligt, at taka jólaeskjurnar fram, og finna fram til hvat... Continue reading →
“Jólini nærkast í hvørjum, allarbest mær hugnar í Føroyum. Nú er stund at gleða seg, tí jólini nærkast í hvørjum” Áhhh eg eri enn, sum eitt barn á jólum. Eg vil siga, at eg havi hildi mær frá at pyntað... Continue reading →
Hjá okkum verður ofta ein partur av vikuskiftinum brúkt, uppá at fáa stýr á heimið. Hetta er hugnaligt, og mær dámar so væl at gera onkrar broytingar. Ein nýtist ikki altíð at keypa nýggjar vørur, fyri at fáa rúmið at... Continue reading →
Áhh sum eg haldi tað er deiligt at fara í gongd við kreativar verkætlanir. Eg kundi sitið við tílíkum allar dagin! Tað er so hugnaligt at sita við um kvøldið, og um tú hevur børn, so er hetta perfekt... Continue reading →
Tú kanst fáa eitt sindur av náttúruni, heim í køkin. Eg vildi hava eina øðrvísi lampu yvir køksborðinum. Eg var úti í handlum og sá nógvar flottar. Mær dámar væl ljósakrúnur og aðrar pyntiligar lampur. Men onkursvegna kláraði eg ikki... Continue reading →
At halda heimið reint, er kanska ikki tað sum man heldur er allar stuttligast, men tað skal eisini gerast. Fyri meg er tað ofta nakað eg geri í vikuskiftinum, og ongantíð nakað eg síggi fram til. Men fyri at gera... Continue reading →


c: text/html

text:
Við nýggjari heimasíðu og facebooksíðu ynskir kommunan at koma nærri borgarunum í kommununi og almenninginum annars.
Við nýggju síðuni leggja vit okkum eftir at gera tað lætt og ómakaleyst hjá borgarunum at finna dagførda og týðandi kunning og vitan um tænastur, verkætlanir og kommunala virksemið sum heild.
Í samband við nýggju heimasíðuna hevur kommunan eisini fingið lív á sosialu miðlunum við facebooksíðu Endamálið við facebooksíðuni er somuleiðis at knýta tættari samband millum kommununa, borgarar og umheimin.
Síðan kann vitjast her – TRÝST HER

robotstxt: allowed

filter: keep


text:
Hvussu lesi eg feilmeldingar frá vevtænastum á Heldini
Tá arbeitt verður upp móti vevtænastum umvegis Heldina, verða feilmeldingar móttiknar um kallið er skeivt samansett, ella aðrir trupulleikar eru. Fyri at avlesa hesar feilmeldingarnar, er hent at skilja ímillum feilmeldingar sum koma frá trygdarambætaranum, og feilmeldingar sum koma frá aftanfyriliggjandi vevtænastu.
Tá trygdarambætarin sjálvur kemur við eini feilmelding, so sæðst hetta í   feltinum. Í teimum førunum byrjar feilmeldingin við "Server" og síðani - alt eftir um tað er servarin hjá vevtænastuveitara ella vevtænastubrúkara sum returnerar feilin - svarar feilmeldingin við Producer ella Consumer. Síðani kemur slagið av feili.
Tá talan er um feilmeldingar frá aftanfyriliggjandi vevtænastu, so er faultcode og faultstring upp til vevtænastuveitarin at áseta (sí dømi 3).
Dømi 1:
Eitt kall verður avvíst á vevtænastubrúkara-síðuni, tí service-navnið var skeivt stavað í kallinum:
Server.Consumer.ProcessingError   Internal error (invalid soap message: Query names do not match: 'ktl-helloworld-v1.helloWorl.v1', 'helloWorld', failed to read query)   actor://MATCH_QUERY_NAMES     details (error:8806A067:lib(136):MATCH_QUERY_NAMES:invalid soap message:soap_reader.c:199: Query names do not match: 'ktl-helloworld-v1.helloWorl.v1', 'helloWorld', error:8A07F09F:X-tee consumer proxy:READ_INCOMING_QUERY:failed to read query:interfaces.c:194)
Sum sæðst omanfyri, so sigur trygdarambætarin hjá spyrjandi partinum (consumer) at her var ein "processing error", og feilurin er at "Query names do not match". Tvs. metodan helloWorl er skeivt stavsett.
Dømi 2:
Eitt kall verður avvíst av vevtænastuveitaranum, tí atgongd verður tillutað á trygdarambætaranum hjá vevtænastuveitaranum, men atgongdin er ikki tillutað til henda vevtænastubrúkarin:
Server.Producer.NotAllowed   Query is not permitted   actor://
Her sæðst á feilmeldingini at tað er trygdarambætarin hjá producer sum avvísir kallið, tí atgongdin ikki er givin til hesa metoduna.
Dømi 3:
Eitt kall til FOLK vevtænastuna at heinta persónar sum eru broyttir síðani í gjár. Av tí at dagfestingarnar eru ásettar skeivt, kemur henda feilmeldingin frá sjálvari vevtænastuni:
01a0a835-f0f6-4018-8685-53ee6277249a   ModifiedSince cannot be after ModifiedBefore
Sum sæðst omanfyri, so er tað ikki Server sum svarar í hesum førinum, og tí er talan um eina feilmelding frá vevtænastuni sjálvari.
Sí eisini niðanfyri talvu, sum eisini finst í "Security Server User's Guide" á síðu 59:


text:
Reinsing við turrís
Turrísur er vanliga navnið fyri fryst C02. Navni kemur av tí at turrísurin tinar ikki til vatn …
SkyVell
SkyVell er framleitt til at beina burtur ringan lukt úr luft og yvurflatum, skjótt og málrætta. …
Soppakanning
Sopparoyndir kunnu takast bæði av sjónligari yvirflatu, úr luftini og av bjálving …
Global Dry Ice Fo eru serfrøðingar innan soppakanning og soppareinsing. Vit reinsa serstakt við turrís, granit, glas, kalsium og soda treytað av uppgávuni.
Vit framleiða eisini turrís til ymisk fjølbroytt endamál harímillum matvøru ídnaðin.
Global Dry Ice Fo er Skyvell umboð


text:
Her eru úrslitini frá svimjistevnuni í Svimjihøllini í Gundadali, nú fríggjakvøldið hin 23. og leygardagin hin 24. mars 2018, sum Havnar Svimjifelag skipaði fyri.
Tey vóru 86 íðkarar og 22 lið úr 5 feløgum sum kappaðust tilsamans 353 ferðir í 28 kappingum, hesar 3 stevnupartarnar, har SuSvim menn settu føroyskt met í 4×50 blandað, og Róland Toftum føroyskt met í 50 bringu.
- Úrslit í txt-fílu: hs-stevna-mar-2018-urslit.txt
- Úrslit í re-fílu: RE180323.txt
- Úrslit í lef-fílu: Results_Torshavn_2018-03-23.lef
Úrslitini síggjast eisini her á livetiming.se


text:
Nr. 1819-113
Endamßl: Endamßli er at dagf°ra ßst°i hjß luttakarunum og menna fakligar hugsanir og virkism°guleikar til tess at kunna vegleia starvsfelagar umframt at varveita munadyggar og inkluderandi sivenjur ß sk˙lanum.
Innihald: Skeii gevur luttakarum dagf°rda vitan, sum kann vera grundarlag undir samr°u og hugleiingum um egnar virkisroyndir. UndirvÝsingin er knřtt at ßst°i og evnum ß AKT- og inklusiˇnsmodulunum. Luttakararnir vera bidnir um at hava d°mi vi ˙r gerandisdegnum og soleiis seta sÝn dßm ß dagin.
Smßar verkŠtlanir vera framdar ß egnum sk˙la millum fyrra og seinna skeisdag.
Skeissni: Upplegg, hugleiingar um undirvÝsingarbygna, arbeii vi d°mum umframt ?heimaarbeii?.
Mßlbˇlkur: AKT-lŠrarar vi AKT-˙tb˙gving og royndum.
Fyrireiking: Luttakarar fßa tilfar at lesa Ý gˇari tÝ undan skeinum.
UndirvÝsing: RenÚ Kristensen, MSc, lektari og skeissamskipari.
Um RenÚ: kortlink.dk/t32p. ┌tgßvur: kortlink.dk/he2q.
10. mai 2019 kl. 09.00-16.00


text:
05. Jan 2009
Eftir eina viku við trummuspæli, var endabresturin av skeiðinum í trummuspæli við Gulla Briem hildin í Reinsarínum í Tórsgøtu hóskvøldið 12. desembur 2008. Tórshavnar kvøldskúli skipaði fyri drumworkshop. Skeiðið, sum var á aljóða støði, var hildið...
24. Des 2008
Skrivstovan er stongd í jólafrítíðini. Vit lata upp aftur mánadagin 5.januar. Vit ynskja øllum eini gleðilig jól og eitt eydnuberandi nýggjár ...
05. Des 2008
Trummuverkstaður við Gulla Briem úr Mezzoforte Kendi íslendski trummuleikarin Gulli Briem úr tónleikabólkinum Mezzoforte kemur at halda skeið í trummusláttri fyri tónleikarum og næmingum úr Tórshavnar kvøldskúla í viku 50. Tíð : ...
14. Nov 2008
Kórið Sólarmagn hevur matine´ í dómkirkjuni, leygardagin kl. 11.30 -12.00. Oddvør Johansen spælir orgul. Messe Basse av Gabriel Faure´er á skránni. ...
13. Nov 2008
Sangleikurin FEZ og BENDAR SPÓNIR. Í sambandi við India túrin framførir Sjónleikaraskúlin sangleikin FEZ, Sunnudagin tann 16. nov. kl. 19.00 í Reinsaríinum. Agongumerki á 50 kr. við dyrnar! ...
07. Nov 2008
Sum vant fer ÍSB aftur í ár, at hava jólakappingar- og eru kappingadagarnir hesir:- Frælsur ítróttur verður á Tórsbreyt 23.novembur um 12-tíðina. - Svimjikapping verður í Klaksvík 30.novembur kl. 14.00 - Borðtenniskapping verður 11.desembur á Læraraskúlanum kl. 16.30- Bocciakapping verður 14.desembur um 12-tíðina. ...
03. Nov 2008
Sjónleikaraskúlin og (hálv)Bendir Spónar á festival til India Sjónleikaraskúlin hjá Havnar Sjónleikarafelagi hevur fingið eina innbjóðing til at vera við í sjónleikarafestivali í Delhi, India, og har framføra sangleikin “Fez” eftir hollendska rithøvundanum Marcel Van Rijn. Festivalurin eitur “The 9th International Children’s...
31. Okt 2008
Í ár eru 10 ár síðani tónleikabólkurin Ælabogin undir Tórshavnar Kvøld- Ungdóms- og Listaskúla varð stovnaður og í tí sambandi verður 10-ára jubileumskonsert í Mullers Pakkhúsi, sunnudagin 2. novembur kl.16.00. Øll eru vælkomin. ...


text:
FM-finala, ÍF – Mjølnir: ÍF vann 5. sett 15-12
Mjølnir fekk ikki eina góða byrjan í 5. og avgerðandi settinum. Bartal Eliasen hevði nakrar sera góðar servir, og ÍF vann seg heilt upp á 9-0, áðrenn Mjølnir vann bóltin aftur.
Síðani gjørdist meira javn, og Mjølnir spældi seg inn í dystin og nærkaðist spakuliga og kom upp á 12-14, men tá fekk ÍF avgerðandi bóltin ígjøgnum og vann settið 15-12.
Fyrsta settið endaði 25-20.
Næsta settið endaði 25-18.
Triðja settið endaði 20 – 25.
Fjórða settið endaði 20-25.
2. finalurnar verða leygadagin 14. apríl.
Klokkan 13,30 spæla Fleyr og KÍF og klokkan 16,00 spæla ÍF og Mjølnir aftur.
Dystirnir, sum vóru spældir í kvøld kunnu síggjast her
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Mynd: Barnagarðin á Velbastað, sum í sniði líkist nýggju barnagørðunum.
Leygardagin 22. september verður spakin settur í fyri bygging av 2 barnagørðum í Runavíkar Kommunu, annar í Søldarfirði og hin á Skála.
Í sambandi við, at spakin verður settur í, verður høvi at síggja tekningar, sum hanga uppi í skúlunum í bygdunum báðum. Eisini verða røður hildnar og kommunan bjóðar ein drekkamunn.
Byrjað verður hesar tíðir:
· Á Skála kl. 13.30 (millum skúlan og tannlæknastovuna)
· Í Søldarfirði kl. 15.00 (á Lygnesi, sunnan fyri Essuna)
Tað er Sp/f Búsetur, sum skal gera báðar barnagarðarnar, sum Palli Gregoriussen hevur teknað. Teir verða eins og bygdir samstundis. Farið verður undir byggibúningina beinan vegin, og væntandi verður klárt at byggja uml. 1. november í ár. Kostnaðurin verður uml. 11 mió fyri hvønn stovn. Eftir ætlan tekur byggingin 18 mánaðir, og verða stovnarnir sostatt klárir at taka í brúk á sumri 2009.
Á hvørjum stovni eru 4 stovur, hvør við plássi fyri 18 barnagarðsbørnum. Verða stovurnar brúktar til vøggustovubørn, er pláss fyri 12 børnum í hvørjari. Umframt stovurnar eru eru felagsrúm, starvsfólkarúm og útiøki, so har skuldu verið góðar umstøður, bæði hjá børnum og starvsfólki.


text:
Mikukvøldið 1. mars skipaði Føroyanevndin hjá MFS fyri fiskivinnutiltakinum “Fiskivinna for dummies”, sum varð hildið í Smæruni.
Byrjað varð við eini framløgu frá Johnny í Grótinum, ið greiddi grundleggjandi frá um fiskvinnuna. Eftir hetta var pallborðskjak við Høgna Hoydal, landsstýrismanni í fiskimálum, Hanusi Hansen, reiðara, Jóannesi Jacobsen, búskaparfrøðingi, og Magna Laksafoss, tingmanni fyri Sambandsflokkin. Djóni Højgaard stýrdi kjakinum.
Hetta tiltakið eydnaðist serstakliga væl, og tað er Føroyanevndin glað um. Á leið 150 fólk møttu upp til tiltakið. Vit gleðast um at so stórur áhugi varð vístur tiltakinum.
Eisini kunnu vit staðfesta, at pástandurin um, at ungdómurin einki leggur í fiskivinnuna og samfelagsviðurskifti, er ein myta ;)
Um tú ikki náddi at koma til tiltakið, so ber til at síggja filmsbrot av tiltakinum her:


text:
Antigua og Barbuda
Antigua og Barbuda (enskt; Antigua and Barbuda) eru eitt oyggjaríki í eystara partinum av Karibiska Havinum. Landið liggur í oyggjabólkinum, ið nevnist Leewardoyggjar og liggur umleið 17 stig norðan fyri miðkring. Oyggjarnar eru partur av Smáu Antillunum og liggja norðanfyri Guadeloupe, eystanfyri Montserrat og St. Kitts og Nevis, og sunnan fyri Saint Martin. Høvuðsstaðurin eitur Saint John’s og landið hevur eitt sera tropiskt veðurlag við miðalhita ið liggur á umleið 27 °C alt árið. Kaldasta tíðin er frá desember til februar, og hetta tíðarskeiði verða oyggjarnar onkuntíð raktar av tropiskum ódnum. Mesta regnið er frá septembur til november. Landið hevur 153 kilometrar við strond og heili 365 strendur. Umleið % av teimum 70 000 íbúgvunum búgva á oynni Antigua, har eisini høvuðsstaðurin liggur. 9 av 10 av fólkunum hava sín uppruna frá afrikonskum trælum.
Slóðir[rætta | rætta wikitekst]


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
At røra seg
Apríl 27 , 2010er sunt - tað vita vit øll. Men er tað nú blivin ein uppgáva hjá Bygdaráðnum at taka sær av hesum?
ein ið undrar seg........... haldi Bygdaráðið átti at tikið sær av øðrum og so lati aðrar felagsskapir tikið sær av gongutúrum o.s.fr.
Hugskotið um flaggdagsrenninga kom fram á fundi hjá Mentanarnevndini, sum er tann nevndin, sum varðar av Flaggdagshaldinum. Men uttan hjálp frá lokalum kreftum, í hesum førinum Bjørg Patursson og Rakul Nielsen, hevði tiltakið neyvan blivið til veruleika.
VK er við til at samskipa mong tiltøk her í bygdini, og vit gera tað við gleði, men vit mugu ikki gloyma tað stóra arbeiðið, ið mangan liggur aftanfyri hesi tiltøk. Tak t.d. tiltakið, tá ið jólatræið verður tendrað: tá eru Saron, Vestmanna Hornorkestur, Vestmanna Kirkjukór, Vestmanna Sangkór og fólk frá VK við til at gera tiltakið til veruleika. Uttan allar hesar kreftir høvdu fá tiltøk verið í bygdini.
Tað harmar okkum, at tú hevur ta áskoðan, at politikkararnir/Vestmanna Kommuna ikki eiga at blanda seg upp í slík tiltøk, ið hava stóran týdning fyri trivnaðin í bygdini. Hyggur man at luttaratalinum til Flaggdagsrenningina, munnu tað ikki vera nógv við somu áskoðan sum tú.
Arbeiði
Apríl 27 , 2010Hey :)
Hvussu er við at 9.floksnæmingar arbeiða fyri kommuna í ár?
hvørjari viku verður tað í?
Enn er endalig avgerð ikki tikin um, nær ið arbeitt verður í summar, men tað verður allarhelst í viku 26 ella viku 27.
Tá ið avgerðin er tikin, verða boð send til Vestmanna Skúla og løgd á heimasíðuna hjá Vestmanna Kommunu.
Útibarnagarður
Apríl 27 , 2010Hey Kommunan
Eg eri ein mamma sum helst ikki vil hava mítt barn í útibarnagarð, tá eg ikki meini at hetta gagnar nøkrum góðum. Hvønn annan møguleika havi eg?
Barnaansingin í Vestmanna Kommunu er skipað soleiðis, at børn frá 6 mð og upp til uml. 5-6 ár ganga í Gjáarlon. Síðani verða tey flutt í Látipípuna, ið sum kunnugt er stovnur fyri tey størru børnini.
Eru tað onnur ivamál, kanst tú tosa við stovnsleiðslurnar.
VK
Brandmenn og barnagarðurin
Apríl 27 , 2010Eg síggi, at ein ónevndur kjakari, finst at kommununi, tí at sløkkiliðsfólk eru farin til Íslands at venja og luttaka á skeiðum.
Viðkomandi hartar kommununa fyri, at hava latið sløkkiliðsfólkini fari til Íslands uppá "kommununar besta".
Svarið frá kommununi er er stutt og greitt. Ferðin til Íslands nervar ikki á nakran hátt kommunukassan.
Sjálvur haldi eg, at ein slík ferð, er sera skilagóð og neyðug. Íslendingar eru í serflokki, tá ið tað snýr seg um bjarging og fyribyrging av vanlukkum. Haraftrat haldi eg, at vit við vissu kunnu siga, at júst tað góða samstarvi við íslendarar, er ein av orsøkunum til, at vit hava eitt av bestu sløkkiliðum í landinum.
At børnini í barnagarðinum, ikki hava leikur, at stytta sær stundir við, er sjálvandi ikki í lagi. Har má stovnsleiðslan saman við kommununi finna eina skilagóða loysn. Hetta kann tó ikki tvinnast saman við virksemið sløkkiliðnum.
Eg eri ikki sørt errin av sløkkiliðnum hjá okkum og havi als ongan trupulleika av, at tey, ið manna liðið, verða send til Íslands, at menna seg enn meira.
Jóhan Simonsen
Framburður
Apríl 26 , 2010Í løtuni eru 3 stór arbeiði ígongd her í bygdini, har av stendur kommunan fyri útbygging av kirkjugarði og nýgerð av røktarheimi. Alt gott um tað, men arbeiðini fjálga mest um hjá teimum deyðu og hálvdeyðu - overdrivelse fremmer forståelsen. Eru aðrar meir lívgandi ætlanir at frætta um her í bygdini?
Hvussu við tí grøna? Hvussu við trivnaðinum? Tað er gott fyri trivnaðin á so nógvum økjum, at tit veita VÍF stuðul, sum so nógv hevur verið skrivað um. Staðið er uttan iva eisini gott hjá tannáringum. Men hvussu bleiv við viðarlundini - hava tit yvirtikið raksturin og røktina av henni? Tit hava fyri langari tíð síðani víst á eina ætlan, sum tit skulu hava gjørt saman við Agendafelagnum - er gongd í tí ætlanini? Ein sera vakur blettur er komin kring ósan við Fossá, men hesin liggur púra einsamallur. Hava tit eitt yvirskipað mál? Hevur bygdaráðið eina langtíðarætlan ella visión fyri menning av bygdini, so vit íbúgvar kunnu njóta tilveruna her upp aftur meir - helst áðrenn tíðin kemur til at gera gagn av nýggju fasilitetunum á Grønanesi og omanfyri Follend ;-)
Kirkjugarðurin er ein neyðug íløga, tí gravstøðini vóru við at ganga undan. Harumframt skal lendið seta seg í tí nýggja partinum, fyrr enn gravir kunnu vera grivnar har.
Bygdarráðið metir eisini røktarheimið sum eina neyðuga og skilagóða íløgu, tí tørvur er á røktarheimsplássum, harumframt kostar tað kommununi rættiliga nógv at keypa sær hesi pláss aðrastaðni. Lógin um landsstuðul til røktarheimsbygging skuldi fara úr gildi 31.12.2008, tí var neyðugt at raðfesta røktarheimsbyggingina frammarlaga, tí uttan stuðul hevði ikki verið gjørligt at fara undir byggingina.
Fíggjarmálaráðið setti kommununi ávísar treytir í sambandi við lántøku til røktarheimsbyggingina, tí er neyvan gjørligt at fara undir aðrar størri ætlanir komandi árini.
Sitandi bygdarráð gjørdi eina vegleiðandi íløguætlan, tá tað tók við. Hesi mál eru raðfest ovast í íløguætlanini: Kirkjugarður (er byrjað), Talgild heilsuskipan til kommunulæknan (er keypt), Umlegging av vegi á Grønanesi (er byrjað), røktarheim (byrjað verður væntandi eftir summarfrítíðina), Niðari Vegur (talan er um eina stóra íløgu upp á um 15 mió. kr), miðstaðarøkið á Bakkavegi/Holmsbakki (ætlanin er at asfaltera, fríðka og skipa parkeringsviðurskiftini), flyta ruskpláss (arbeiðið er væntandi liðugt um ein mánaða), svingið Garðavegur/Hornavegur (uppskot er gjørt, men roynt verður helst at finna bíligari loysn), hølisumstøður í skúlanum, vetrarfriðing. Sum sæst, so eru fleiri av raðfestu íløgunum við at gerast veruleiki.
Kommunan hevur søkt um stuðul til part av Gjógvaráætlanini, men vit hava ikki enn fingið svar.
Vestmanna Kommuna hevur ikki enn yvirtikið viðarlundina, fráfarandi nevnd arbeiðir við at fáa formligu yvirtøkuna í lag.
Brandmenn og ikki vit
Apríl 26 , 2010Hví hevur kommunan lova 20 brandmonnum til Íslands uppá "kommunurnar besta", ella hví fáa brandmenn slíka viiðgerð tá t.d barnagarðurin sum barnið gongur í, ikki so frætt sum leikurtoy ella avloysarar, tí eingir penngar eru til tað. Betur skuldu tit brúkt hasar pengarnar uppá børnini.
Játtan er í fíggjarætlanini hjá sløkkiliðnum til skeið o.a. Sløkkiliðið hevur í samráð við brunanevndina gjørt av at nýta hesa játtan til skeið/námferð til Íslands. Talan er sostatt ikki um nakra eykajáttan ella upphædd, sum er tikin frá øðrum.
Parkerinmgsforbod
Apríl 26 , 2010Kunnu tit seta parkeringsforbod frá byrjanini av Hornabrekku og nidan til svingi har Karl og Elin brúgva. Tad líkist ongum, at man ikki kann koyra á tí vegnum fyri bilum sum standa á høgru sídu nidan eftir. Har er stórt parkerimngsplass beint vid. Hvat skulu hesi parkeringspláss til, um kommunan ikki fær fólk at brúka tey. Hetta er serliga fyri trygdina hjá okkum, sum koyra nidan vid børnum eg hugsi um.
Vevkamera
Apríl 26 , 2010Nær verður vevkameraði virki aftur ,sakni tað
Røktarheimið
Apríl 21 , 2010Hvat kunnu tekningar av røktarheiminum síggjast?
Hví so kvirr?
Apríl 21 , 2010Hví verður onki skrivað á heimasíðuni um røktarheimsbyggingina á Grønanesi, sum nú hevur verið í gongd í eina tíð? Hetta eru verulig stórtíðindi her í bygdini. Flestu vestmenningar ynskja at sýggja nakrar tekningar, so vit kunnu fylgja við, hvat tað er sum hendir har úti. Kunnu tit ikki leggja tær út?
Gosøska og drekkivatn
Apríl 20 , 2010Hvussu ávirkar gosøskan úr Íslandi drekkivatni hjá okkum?
Tá bitlarnir eru bæði smáir og skarpir, setur hetta væl eyka krøv til filtreringina. - Fylgja tit upp uppá hetta?
heilsan Sandblásta
Fyribilsúrslit hjá Heilsufrøðiligu Starvsstovuni vísa, at drekkivatnið í Føroyum er ikki ávirkað av dálking frá eldgosinum í Íslandi.
pH, leiðingarevni og turbiditetur eru mátað.
Kanningar av fluorinnihaldinum í drekkivatni eru ikki gjørdar enn, men eru nú ávegis til Íslands til kanningar. Heilsufrøðiliga starvsstovan fer at fylgja støðuni við drekkivatninum og koma við nýggjari kunning, tá nýggj úrslit fyriliggja.
Vestmanna Kommuna fylgir tilráðingunum frá Heilsufrøðiligu Starvsstovuni.
Bátastevnan
Apríl 19 , 2010Tað er nokk ikki rætt at seta tykkum hendan spurning, men eg fari tó at gera eina roynd.
Eg skilji ikki at vit campingánarar skullu gjalda 300 kr fyri at koma til Vestmanna á stevnu, meðan vanligir bátar ikki skullu gjalda eitt oyra uttan so at teir hava biði um fæst pláss, hettar er at gera mismun eftir mínum tykki.
Hugsar man um alla tað fyrireiking sum skal til fyri at bátar skullu liggja gott so skullu bátabrúgvar,betongklossar o.a gerast klárt, ímeðan kampingvognar ikki krevja nakað forarbeiði uttan streym, eg skilji ikki hettar rættuligani heilsan ein í altíð hevur verið á stevnu tykkara.
Eg eri bangin fyri at fleiri setast aftur.
Spurningar viðvíkjandi Bátastevnuni kunnu sendast til batastevnan(a)vestmanna.fo
Grótrúgva
Apríl 15 , 2010Nær verur grót/mold rúgvan sum liggur á tíd annars flotta skráninginum uppi á Fjalsvegi fjerna...?... Ikki bara siga at tad var ogna vidalundina... Má eg sum borgari eisini koyra mold og steinar har...??...Hvat hendur hvis eg sum ein Alm borgari eisini leggji eina rúgvu har...PS hví er hon ikki fjerna. Havi spurt um hetta fyrr men eg fádi einki svar frá VK...
VH ein super borgari
Stuðul til frítíðararbeiði!
Apríl 14 , 2010Í sambandi við skrivið longur niðri um stuðul til VÍF vil eg bara spyrja, um kommunan hevur gloymt, at annað frítíðararbeiði eisini kemur fyri í Vestmanna?
Eg havi einki ímóti, at VÍF verður stuðla. Alt annað vildi verið løgið. Men nú skulu vit minnast til, at til dømis ókeypis nýtsla av høllini eru nógvir pengar. Í bygdini eru bara 2 størri tiltøk sum kunnu geva nakað av pengum, nevniliga stevnurnar. Her sleppur VÍF at hava tiltøkini, og sum einaráðandi at avgera, hvørjir aðrir felagsskapir sleppa upp í part. Umframt hetta fær felagi t.d. 20.000 kr eftir fundarfrásøgnini fyri feb. síggji eg.
Hevði tað so ikki verið rætt og rímiligt, at t.d. fiskivinnuskúlin(eg havi einki við skúlan at gera) slapp at gera sínar búffar í friði og náðum eins og onnur eisini at hava síni tiltøk uttan at VÍF slapp at krevja inn skattir og avgjøld frá hinum sum eins og VÍF bara arbeiða eina rúgvu av frítíðararbeiði uttan løn.
Ella fyri at endurtaka meg sjálvan. Hevur kommunan gloymt, at Vestmanna er annað enn VÍF?
VÍF skipar sjálv fyri nevndu stevnum og sum høvuðsfyrireikarar tilskila teir sær ávís rættindi, men teir kunnu ikki nokta øðrum at skipa fyri onkrum tiltaki. Vestmanna Kommuna leggur seg ikki út í, hvussu VÍF skipar stevnurnar, og vit leggja okkum heldur ikki út í, um onkur annar skipar okkurt tiltak. Men kommunan ger av, hvør kann nýta kommunal øki í sambandi við stevnurnar. Vit vóna, at høvuðsfyrireikarin og onnur áhugað kunnu samstarva um tiltøk á havnarøkinum, men vit hava ikki fingið ítøkiligar fyrispurningar frá øðrum um loyvi til tiltøk á havnarøkinum ella øðrum kommunalum økjum. Um slíkir fyrispurningar koma, so viðgera vit teir.
Hvørki VÍF ella kommunan kunnu forða fyri tiltøkum á privatum økjum á stevnunum, har krevst einans søluloyvi ella loyvi til eydnuspæl frá løgregluni.
Fólkatalið
Apríl 14 , 2010Hvat halda tit um at fólkatalið bara minkar í Vestmanna?
Vænta tit at ellisheimið fær fólk at flyta til bygdina?
Ella hvat ætla tit at gera við hendan trupulleikan, tí tað haldi eg at tað er.
Hví flyta fólk úr bygdini og ikki til bygdina?
Tað mátti verið nógvar ungar familjur, sum kundu hugsa sær eitt flott ellisheim, ella?
Eg má spyrja, hava vit ráð til hatta dýra ellisheimið????????????
Vit hava fyrr nevnt, at størsta orsøkin til lækkandi fólkatalið er, at óvanliga nógv ung fólk fluttu uttanlands á sumri í 2009. Flestu teirra eru helst farin undir útbúgving.
Viðmerkjast kann, at pr. 31. des. 2009 var fólkatalið í Vestmanna 1194. Pr. 1. mars 2010 er talið somuleiðis 1194. Vónandi er hetta tekin um, at minkingin í fólkatalinum er steðgað.
Fleiri nýggj arbeiðspláss vera á røktarheiminum, tí eru góð útlit fyri, at onkur nýggjur íbúgvi flytur til bygdina í tí sambandi.
Bygdarráðið heldur, at røktarheimið er ein skilagóð íløga. Tørvur er avgjørt á einum røktarheimi í okkara øki, og vit vænta, at nettoútreiðslurnar á eldraøkinum lækka, tá røktarheimið letur upp. Nýggj almenn arbeiðspláss eru eisini kærkomin.
Fótbóltsvenjing í Sandavági
Apríl 14 , 2010Er Vestmanna Kommuna saman við bussførara fari at gera sum í Ævintýrinum um Hans og Gretu ?
Tað er komið mær fyri oyra at Vestmanna Kommuna stuðlar busskoyring millum Sandavág og Vestmanna, soleiðis at smádreingir kunnu venja fótbólt. Alt gott um tað ella er tað ?
Bussførarin sum koyrdi henda fyrsta dagin fótbóltsvenjing var fyri, hevði ikki tíð at bíða eftir dreingjunum sum einans eru 6 - 7 ára gamlir, eftir venjing. Endin var, at tveir dreingir stóðu eftir, sjálvt um førarin fekk hettar at vita frá øllum hinum dreingjunum, ið vóru við.
Hvussu hesir báðir stakkals dreingir komu heim aftur til Vestmanna, sigur søgan einki um.
Eg haldi, at førarin av bussinum skuldi ikki sloppið at koyrt ella eisini skal Vestmanna Kommuna taka stuðulin aftur. Fyri at forða fyri at slíkt endurtekur seg.
Foreldur kunnu ikki føla seg trygg við at senda dreingirnar til fótbólt í Sandavági undir slíkum treytum.
Vestmanna Kommuna stuðlar SÍF, so at felagið kann skipa fyri flutningi til venjingar; men vit umsita ikki flutningin. Vestmanna Kommuna fer at gera SÍF vart við trupulleikan. Tað kundi eisini verið skilagott, um foreldur gjørdu vart við møguligar trupulleikar. Vit hava sjálvsagt ongan áhuga í at stuðla eini skipan, sum ikki tænir sínum endamáli.
Umbering til Janus og Birgir
Apríl 14 , 2010Janus ì Bindibòkini og Birgir Waag Høgnesen skulu fàa eina umbering, tì undirritadi ikki kannadi tad betur vidvìkjandi stovnaranum av Bàtastevnuni. Ja, Jan hevur verdi burtur ì nògv àr frà bygdini, men rokni vid at hava fylgt vid vidurskiftunum ì bygdini meiri enn summir av borgaranum ì bùgva ì bygdini
Til Jòrun er bert at siga, sjàlvandi skal tad verda plàss fyri øllum, og meiningin var ikki at trakka nakran à føturnar,men VK kann ikki svara einum slìkum spurningi uttan so at eyka kapasitetur verdur settur inn, spurningurin var ov vìdfevndur, rokni eg vid ?
Undirritadi spurdi kommununa, um til bar at fàa ein kostnad uppà mat til børnini ì barnagardinum og skùlanum, og um tad kundi verdi eitt hugskot at gjørt hetta framyvir,men svari var so at siga einki ??????? Kanska var spurningurin ov stòrur, men kommunan hevur jù stovnsleidarar???
Tit mugu ordsaka at føroyski bòkstavurin ikki er vid, enskt tastatur?
Vinarliga Heilsan
Jan Haldansen
Til viðmerkingina um hugskot títt um matarskipan, so er VK við at kanna málið. Tú fær sjálvandi svar, tá ið málið er avgreitt.
Brøytir við stálbeltum á allfarðarvegi
Apríl 13 , 2010Er tað í lagi, at brøytir við stálbeltum koyra eftir allfarðarvegi her í bygdini? Spyrji, tí hetta eri eg eygnavitni til dagliga, og eg veit, at kommunala umsitingin eisini er tað, tí tað hendir beint fyri nøsini á tykkum. Borgarar her í bygdini hava mangan goldið nógv fyri timbur at leggja undir grópandi stálbeltir, fyri at gravikýrnar ikki skulu oyðileggja vegirnar, men hetta sleppa byggifeløg eftir øllum at døma undan - (Hygg eisini eftir Ovara Vegi) So fáa vit vestmenningar heiðurin at rinda 23 % í nøkur ár eyka, so ráð verða at seta vegirnar í stand aftur. Deiligt!!
Tað er ikki í lagi, at beltimaskinur koyra uttanfyri arbeiðsøkið uttan verju á beltunum. Hetta hevur arbeiðstakarin fingið boð um og hevur lovað, at hetta ikki endurtekur seg. Arbeiðstakarin hevur eisini lovað at bøta um møguligar skaðar á vegnum.
Alt ber til í Vestmanna
Apríl 13 , 2010Hvussu ber tað til at alt ber til her í bygdini? Nú koyra tungar belt maskinur av kaini og út á grønanes. Og sjálvandi hendir hetta uttan at nakað verður lagt undir beltini. Og eg sum helt at vegirnir í bygdini vóru nóg vánaligir frammanundan. Eg haldi hetta er átaluvert.
Arbeiðstakarin skal hava gummhjól undir, tá teir koyra við beltimaskinum uttanfyri arbeiðsøkið. Hetta er tíverri ikki gjørt í tí eina førinum, og arbeiðstakarin hevur lovað, at hetta ikki endurtekur seg og annars at bøta um tann skaða, sum hendur er á vegnum.
Slalomkoyring og eiðir
Apríl 13 , 2010Eg havi fyrr skrivað um parkerinsóskilið á Skálavegi, men eg má líka spyrja, um parkerinsøki verða gjørd við nýggja eldrasambýlið og nýggja missiónshúsið. Sjálvandi skulu parkeringsviðurskiftini vera í lagi, tá ið slíkir bygningar verða bygdir, tí nógv fólk fara at koma á gátt í hesum bygningum, og føroyingar ganga ikki. Eg helt, eg skuldi spyrja um hetta, tí barnagarðurin hevur jú ikki eitt tað einasta parkerinspláss.
Vagnur Streymoy
Svar til koyr á VÍF
Apríl 13 , 2010Haldi tað er sera undrunarvert, at fólk ikki kunnu loyva sær at spyrja um hvat pengarnir her í komununi fara ti,l uttan so at Jan Haldansen skal hava okkurt at siga um tað. VÍF er eitt frálíkt felag, til gagns fyri nógvar vestmenningar, men tað eru eisini fólk her í bygdini sum ikki eru ítróttarfólk og IKKI halda at VÍF ER Vestmanna. Teimum skal tað eisini verða pláss fyri, fyri at Vestmanna skal verða Vestmanna.
Tað er rætt at VÍF skal hava 30% av nettoavlopinum, sum næmingar frá Fiskivinnuskúlanum vinna sær við at selja búffar á bátastevnuni, og tað skulu borgarir eisini hava loyvi at spyrja um. VÍF er gott, men felagið er ikki heilag kúgv, so um fólk hava spurningar um felagið, ja so haldi eg at tey skulu hava loyvi at spyrja teir.
Hetta er ein síða fyri allar vestmenningar, og vit eru ikki øll av somu fatanum og áhugamálum. Um tað er kavarudding, vegir ella VÍF, ja so spyrji endiliga, eftir mínari meining.
Annars var tað Birgir Waag Høgnesen sum byrjaði bátastevnuna. Ein maður sum hevur gjørt sera nógv fyri bygdina.
Vinarliga Jórun Nielsen
Ikki rætt
Apríl 13 , 2010Samdur við Jan Haldansen, men tað hann sigur um bátastevnuna er ikki rætt. Men hann hevur verið so nógv í suðri, so hann minnist ikki.
Jan sigur "Hvør eigur bátastevnuna og hevur bygt hana upp til tað hon er blivin í dag. Mær vitandi so var tað VÍF sum byrjaði " endar Jan"
Ikki rætt Jan, Tað var Janus í Bindibókini og Klaksvíkingurin Birgir, sum byrjaðu við bátastevnuni í Vestmanna.
Vánaligir vegir !
Apríl 06 , 2010Nú eri eg ofta til hondbóltsdyst í Vestmanna, og eg má siga akkurát sum er, vegur og fortov frá Heina út til Ítróttarhøllina eru í sera ringum standi, holir og brotin forstov, ringur belýsningur rundan um høllina, hetta er ikki nakað nýtt firibrigdi.
Brotin kantsteinur á fostovi hjá Finnboga hevur staðið brotin soleiðis í fleiri ár, hóast allir avarandi koyra framvið fleiri ferð um vikuna, hvussu ber tað til.
Eisini koyra formennirnir fleiri ferðir í somu holir, uttan at gera nakað við tað. Haldi at tað er átalu vert.
Vestmanna er vøkur bygd, takið tykkum saman um at gestir okkara eisini sýnast so.
Hondbóltsfanatikari av bygd
Koyr á VÍF
Apríl 06 , 2010Tað er undrunarvert, at fólk koma sær, at byrjða og grenja um hvat kommunan stuðlar VÍF. Vestmanna er VÍF og VÍF er Vestmanna. Um VÍF ikki var, so høvdu vit allarhelst onga ítróttarhøll, ongan skipaðan kappróður og nógv annað við. Tað er ikki tal av løtum VÍF hevur gjørt Vestminingar stoltar av at hoyra til Vestmanna og um so VÌF fær stuðul frá kommununi ger einki, tí hann er val farin. Tað eru skilafólk sum takað sær av VÌF og tey vilja felagnum alt tað besta, akkurát tað sama sum vit onnur.
Hvør eigur bátastevnuna og hevur bygt hana upp til tað hon er blivin í dag. Mær vitandi so var tað VÍF sum byrjaði og um tað eru onnur fólk í bygduni sum ikki hava ítróttar áuga og vilja gera tiltøk, ja so er bert at fara í gongd. Tað nyttar einki at verða øvundsjúkur inn á aðrar sum royna at uppbyggja nakað gott fyri ítróttin í bygduni.
Betur er bøtandi hond enn spillandi tunga.
Vinarliga Heilsan
Jan Haldansen
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
27. november 2017
Faxe kondi steypakappingin byrjar í hesari vikuni, tá 4 lið í næst-bestu deildini skulu dystast um at koma víðari í steypakappingini og soleiðis spæla móti FTZ liðunum.
Fyrsta umfar er fríggjakvøldið tann 1. desember, tá okkara næst-besta mansliðið skal royna seg.
H71 2 skal í Hoyvíkshøllini klokkan 19:30 møta EB. Vinnarin av hesum dystinum skal spæla ímóti antin VÍF 2 ella Neistanum 2.
VÍF 2 og Neistin 2 spæla á Hálsi leygarkvøldið tann 2. desember klokkan 18:30.
Innan 10. desember skal vera avgjørt, hvør kemur víðari. Og tann 13. desember 2017 er lutakastið, sum ásetur, hvussu spælast skal víðari.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Tíðindi frá Svimjisambandi Føroya
Pál Joensen vann í kvøld bronsu í 1500 metrar frísvimjing, á suðurafrikansku meistarastevnuni í Durban. Teir báðir Jón Bjarnason og Pál eru tó ikki serliga nøgdir við úrslitið í kvøld, við tað at tíðin hjá Páli var 15:21.8, har hann við tilmeldingartíðini 15:02.80 lá til at vinna gull, og har vinnarin í kvøld svam 15:06.75.
Jón Bjarnason nevnir sum møguliga orsøk til úrslitið í kvøld, at tað vóru heilir 2 tímar frá tí at upphitingin endaði, til finalan í 1500 frí byrjaði. Pál trívist best við at enda upphitingina beint áðrenn kapping, og møguliga var tað orsøkin til at hann nú, sum Jón skrivar í SMS úr Durban, var “tungur frá byrjan av”, og at tað “føldist ongantíð gott”.
Føroyska metið hjá Páli er hendan tilmeldingartíðin 15:02.80, frá donsku meistarastevnuni á langgeil í fjør. Vinnari í kvøld gjørdist suðurafrikanski Heerden Herman við 15:06.75, og silvurvinnari tann eisini suðurafrikanski Mark B. Randall við 15:09.75.
Offisielli úrslitalistin kann síggjast her: http://ssa.sportza.co.za/durban/?q=wfr/32/2578
Pál hevur nú ikki fleiri kappingar eftir á suðurafrikansku meistarastevnuni, og teir báðir Jón Bjarnason fara tí at royna at sleppa heimeftir aftur, til vónandi at lenda í Vágunum týsdagin í næstu viku.
Saman um tikið gjørdist úrslitið hjá Páli eitt gullheiðursmerki í 800 frí, eitt bronsuheiðursmerki í 1500 frí, eitt fjórðapláss í 400 frí, og eitt áttandapláss í 200 frí. Ætlanin við luttøkuni á suðurafrikansku meistarastevnuni var fyrst og fremst at fá venjing í kapping á høgum støði, sum fyrireiking til evropameistarastevnuna í Budapest í summar.
Vegna Svimjisamband Føroya
Rókur í Jákupsstovu
næstformaður


text:
Filmar, framsýning, teknikapping og ljóðbøkur um tí kendu finsku veruna Mumi, kunnu upplivast á Bókasavninum við Løkin og í Løkshøll á mentanarvikuni Skýming í Runavík í hesum døgum. Mumi-tiltøkini eru í sambandi við 100 ára haldið fyri finska rithøvundanum Tove Jansson, og eru sett upp í samstarvi við Norðurlandahúsið og List- og dramabreytina í Runavíkar skúla.
Í dag, týsdag klokkan 16.00 til 17.00 vera Mumi-filmar við føroyskari talu vístir í Løkshøll. Eisini mikudagin, hósdagin og sunnudagin klokkan 16.00 verða Mumi-filmar vístir. Tað er ókeypis atgongd allar dagarnar.
Hvønn dag frá klokkan 13.00 til 18.00 ber til at uppliva Mumi-landið á bókasavninum. Har er framsýning av Mumi-bókum, sum eru týddar til føroyskt. Eitt tekniborð er sett upp, har til ber at lita Mumi-figurar og luttaka í teknikapping. Frá Norðurlandahúsinum hevur bókasavnið lænt ljóðbøkur við Mumisøgum, soleiðis at børnini kunnu seta ein Mumihatt við innbygdum hátalarum á høvdið, og hoyra eina stutta Mumisøgu. List- og dramabreytin hevur gjørt stórar Mumi-figurar, og málað eina stóra plátu við Mumifamiljuni, har nøkur høvd vænta. Í hesi holini kunnu børnini stinga høvdið ígjøgnum, og verða avmyndað saman við Mumifamiljuni.
Tá foreldur og børn hava hugnað sær við Mumi eina løtu, kunnu tey vaksnu við góðari samvitsku njóta málningaframsýningina á bókasavninum. Tað eru fýra listafólk, sum sýna fram. Eisini ber til at keypa sær ein drekkamunn á tí hugnaligu bókasavnskaféini, sum er serliga innrættað til mentanarvikuna, og letur upp ein tíma undan øllum tiltøkum í Løkshøll.
Mumi vónar at síggja nógv børn við Løkin á mentanarvikuni Skýming 2014.
EksternLeinkja1: http://www.lokin.fo


text:
Orð: Elias Blix
Týtt: Edm. í Garði
1. Hvat tykir tær um Jesus Krist?
Tú syndari mást vita vist
tað Harranum at svara.
Tí finnur tú ei svarið fyrr,
enn hann á dómadegi spyr,
tá vilt tú illa fara.
2. Hvat tykist tær um Jesus Krist?
O, syndari, lat ei óvist
títt svar um ævir skriva!
Tí lív og deyði stendur á,
um Kristus rætt tú kenna má.
Gev svar, so tú kanst liva.
3. Sært tú hann bert sum Dávids son,
sum vísan eins og Sálomon
og makt og æru bera,
hann er tó ikki maður tann,
sum lív tí deyða geva kann
og sekan sælan gera.
4. So bið um Andan, at tú má
fyrst tína synd av sonnum sjá
og sárt í hjarta kenna!
Og rópa so úr djúpi út
til Jesus tína sorg og sút,
so angurs tár tey renna!
5. So skalt tú tá við trúnni fá
við øðrum eygum Kristus sjá
og kennast honum nærri;
tá sært tú – meir enn Dávids son –
at hann bar lív og vón í lon,
ja, er tín Guð og Harri.
6. Hvat tykir tær um Jesus Krist?
Tá kanst tú svara satt og vist:
Mín Guð, mín frelsuklettur!
Hann situr við Guðs høgru hond,
men tá ið hann sleit deyðans bond,
í frælsi varð eg settur.


text:
Raðfesta listina
Gamli skúlin í Tjørnuvík, sum í dag verður nýttur sum listafólkabústaður, er nú liðugt umvældur. Býráðið hevur sett sær fyri at seta allar gomlu skúlarnar í stand og nú er skúlin í Tjørnuvík umvældur.
Skúlin í Tjørnuvík hevur fingið nýtt tak, nýggj vindeygu og hurðar. Bygningurin er bjálvaður og klæddur. Innan er nýtt baðirúm gjørt og flísar eru lagdar á gólvið í durðinum. Umframt hetta so er niðara hæddin málað innan og ymiskt nýtt innbúgv keypt. Í summar verður skúlin málaður.
Uttanum økið er eisini gjørt. Fótbóltsvøllurin er skiftur, asfalterað er rundan um skúlan og spæliplássið er umvælt. Økið uttanum skúlan er tøkt hjá øllum at at brúka.
Í alt hevur íløgan at umvæla gamla skúlan kosta knappa hálva millión, deild yvir tvey fíggjarár.
Tað var í 2014, at avtala varð gjørd við Listafólkasamband Føroya, LISA, um at leiga bygningin út til listafólk. Samstarvið hevur virka sera væl og skúlin verður dúgliga nýttur av bæði føroyskum og útlendskum listafólkum.


text:
Serlig krøv til bæði liðini, sum leika dyst
4.1 Bæði feløg skulu í seinasta lagi 20 minuttir undan
dystinum fylla út og undirskriva dómaraseðil og lata tíðtakaraborðinum hann.
4.2 Eftir leiklok verður dómaraseðil latin dómarunum,
sum undirskriva hana, síðan sendir felagið, ið skipar fyri, hann til HSF.
4.3 Leikarar, ið eru skrivaðir á dystarfrágreiðingina, men ikki
hava spælt í dystinum, kunnu beint eftir dystin strikast við at strika yvir navnið.
Skal leikari strikast, skal skrivarin til dystin biðjast um tað.
Fortreytin fyri at strika leikara er, at tað verður gjørt á øll eintøk av dystarfrágreiðingini, og at dómararnir góðtaka tað.
4.4 Í seinasta lagi 20 minuttir áðrenn dysturin byrjar, skulu liðini vísa dómarunum leikbúnan.
4.5 Bæði lið og dómarar hava skyldu at vera til reiðar fimm minuttir, áðrenn dystarbyrjan.
4.6 Liðini hava rætt at bera lýsingar í dystunum treytað av, at reglurnar í serligu ”Reglugerð fyri lýsingar á ítróttar- og venjingarklæðum og tilhoyri”.
§ 5
Serlig krøv til feløg, ið skipa fyri.
5.0 Tað í kappingarskipanini fyrr nevnda felagið,
skipar fyri dystinum.
5.1 Í landskappingini og í landskappingini fyri unglingar og dreingir 16 spælir heimaliðið altíð í sínum alment fráboðaða leikbúna sí. Kappingarreglugerð stk. 7.4.
5.2 Felagið, ið skipar fyri skal hava tíðtakara og skrivara tøkar, um HSF ikki frammanundan hevur útnevnt teir.
5.3 Fyriskipandi feløg í hondbóltskappingini 1. deild skulu harafturat hava tvey fólk tøk at turka upp av gólvinum eftir ávísing frá dómaranum.
Fyri 2. og 3. deild er galdandi, at tað er ábyrgd hjá fyriskipandi liðnum at tryggja, at neyðug amboð at turka gólvið við eru tøk í høllini.
Felagið, ið skipar fyri dysti, hevur skyldu til beinanvegin,
og í seinasta lagi eitt korter eftir, at viðkomandi dystur er lokin, at ringja úrslitið inn.
Liðið, ið skipar fyri, skal vera til reiðar at taka ímóti
gestaliðnum og dómarunum ein tíma áðrenn dysturin alment byrjar.
5.6 Er ikki tíð sett av at hita upp á leikstaðnum undan dystinum, má gestaliðið fáa ávíst upphitingarmøguleikar aðrastaðni minst hálvan tíma, áðrenn dysturin byrjar.
5.7 Í seinasta lagi 20 minuttir áðrenn dystarbyrjan skulu tíðtakari og skrivari kunna leggja útfylta dystarfrágreiðing fyri dómararnar undirskrivaða av ábyrgdarhavandi fyri bæði lið.
5.8 Í seinasta lagi 20 minuttir áðrenn dystur byrjar, skal fyriskiparin hava tveir góðar bóltar sambært fyriskipan, til dómararnar, sum velja dystarbóltin.
5.9 Frásøgufólk eftir tørvi.
a) Fyrst verða leikararnir á gestaliðnum nevndir við navni.
b) Frásøgufólkið til dystin hevur undir dystinum fyrst og
fremst til uppgávu at siga frá máli, málskjútta og støðu.
Øll frásøgn skal virða vanligt fair play fyri bæði lið og øll
hjálparfólk.
c) Loyvt er at kunngera sponsorar og at spæla tónleik.
Bæði feløg skulu hava somu møguleikar, men gestafelagið
kann tó einans krevja sponsor kunngjørdan og tónleik spældan, um heimaliðið nýtir henda møguleika.
d) Tónleikur og/ella sponsornavn/nøvn skulu vera endað,
áðrenn dystarbyrjan ella áðrenn spælið verður tikið uppaftur eftir time-outs.
Fyriskiparin hevur skyldu at tryggja, at liðini hava sama
møguleika at brúka tey rættindi, sum ”Reglugerð um útskiftingarøkið” gevur teimum.
Áskoðarar
a) Fyriskiparin hevur skyldu at hava hóskandi eftirlit við,
hvussu áskoðararnir bera seg at, men reelt rásarúm fyri,
hvussu áskoðararnir spenna seg út t. d. við tónleikaljóðførum.
b) At brúka kompressarahorn og floytur er ikki loyvt.
c) Dómararnir til dystin hava rætt at bróta dystin av og krevja
áskoðarar burturvístar fyri serliga grovan atburð.
Kappingarnevndin kann døma eitt felag at gjalda bót eftir
sektarreglugerð fyri ikki at røkja skyldurnar í sambandi við fyriskipan nøktandi.
Í serliga grovum førum ella um dømi eru um endurtøku,
kann talan vera um, at felag missir heimavøll ein ella fleiri dystir, ávikavist at álagt verður at leika ein ella fleiri dystir við ongum áskoðarum (uttan fíggjarligt endurgjald.)
Er dómaramenningarfólk sett til dystin, skal sitipláss við góðum yvirliti vera tryggjað honum/henni.
§ 6 Serlig krøv til ferðandi felagið
6.1 Ferðandi felagið skal leggja ferðina til rættis, so liðið er frammi í seinasta lagi 1 tíma, áðrenn dysturin byrjar.
6.2 So skjótt eitt felag ella liðið hjá hesum veit um seinkingar, skulu ferðaætlanirnar broytast so væl sum gjørligt, og fyriskipandi liðið skal hava boð um tað.
Síðani skal avvarðandi felag senda fyrisitingarliga sambandinum frágreiðing um tað.
Sí ásetingar í kappingarreglugerðini (stk 5.10) um so er, at liðnum ikki ber til at náa fram til dystin, ið talan er um.
6.3 Ferðandi felagið skal í seinasta lagi fimm dagar undan dystinum siga fyriskiparanum, hvussu liðið er samansett ella hvussu ein bindandi bruttohópur upp í uml. 16 leikarar sær út.
6.5 Ferðandi felagið skal til dystir í landskappingini fyri vaksin hava tvey heilt ymisk sett av leikklæðum, har høvuðsliturin á vanligu leikklæðunum ikki má vera á skiftitroyggjunum.


text:
Stuttligt at síggja so nógv frá Føroyum her inni .
Eg eri ein ung genta uppá 20 ár, eiti Anna Elita Witt Falkvard. Og eri hálvur Sørvingur og hálvur Mídvingur .
Pápi frá sørvági og Mamman frá midvági.. Flutti til DK í 2000 og flutti heim aftur til FO í august 2010 .. Men tann 7/7 flutti eg nidur aftur, tí eg havi ein danskan sjeik og vit skulla hava okkara fyrst barn . Havi termin 31.01.2012 ..
Búgvi í lemvig, tad liggur í vestjyllandi, . Hevdi veri stuttligt um onkur búr her í nærheitini man evt kundi møtt ..
Jaa, har var eitt sindur av info um hvør eg eri .
Mvh Anna Elita
Anmeld


text:
Áki Bertholdsen 16.04.2018 (14:09)
Vilja bjarga føroyska bátinum og dansinum
Tað er neyðugt at tað almenna setur tiltøk í verk fyri at tryggja, at føroyski dansurin, og føroyski báturin, verða varðveitt. Tað halda Løgtingslimir úr fleiri politiskum flokkum, og teir taka fult undir við, sáttmálin hjá ST felagsskapinum, Unesco, um at verja heimsins siðaarv, eisini verður settur í gildi.
Poul Michelsen, landsstýrismaður, hevur lagt málið fyri Løgtingið og nú tað hevur verið til viðgerar í uttanlandsnevndini, er greitt, at stórur meiriluti er fyri málinum, tí nevndin er samd um at seta tað í verk.
Sum dømi um føroyskan siðaarv, sum eigur at verða varðveittur, nevna tey føroyskt bátasmíð og føroyska dansin, og tey halda, at tað almenna eigur at leggja størri dent á at verja hendan siðaarvin. Og tey, sum beinleiðis eru við til at varðveita hendan siðaarvin, bátasmiðirnir og dansifeløgini, eiga eisini at fáa nøktandi umstøður at arbeiða undir.
Dansifeløgini hava stóru æru av, at dansurin er so livandi, sum hann er enn tann dag í dag, og at føroyski mentanararvurin, sum gongur heilt aftur til 1300-talið, enn er partur av mentan okkara, siga tey í Uttanlandsnevndini.
– At smíða føroyska bátin er eisini dømi um ein føroyskan siðaa. Men har stendur verri til, tí nú eru tað bara nakrir heilt fáir bátasmiðir eftir, og ger tað almenna onki fyri at varðveita hesa vitan, er vandi fyri, at hon er farin fyri bakka um nøkur fá ár, siga tey.
– Serliga eru tað tær gomlu tekningarnar og uppmátingarnar av tí upprunaliga føroyska bátasmíðnum eru í vanda fyri at fara fyri skeytið, verður einki gjørt frá almennari síðu at savna hesa vitan, leggja tey afturat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Irak
Irak (arábiskt: Jumhūriyat Al-ʿIrāq, kurdiskt: Komarê Iraq) ella Lýðveldið Irak er eitt hitt størsta og sterkasta landið í hesum parti í Miðeystri. Meginparturin av landinum er turr oyðimørk og berligt fjallalendi. Irak hevur mark við seks lond: Í vesturi hevur Irak mark við Jordan og Saudi-Arábia, í norðri við Sýria og Turkaland, í eystri við Iran, og í suðri við Kuveit. Høvuðsstaður er Bagdad og høvuðsmálið er arábiskt. Umleið 19 milliónir fólk hava atkvøðurætt á irakska tjóðartingsvalinum. Teirra millum eru hálv onnur millión irakar, sum búgva í øðrum londum. 90 prosent av inntøkunum hjá Irak koma frá oljuvinnuni.
Innihaldsyvirlit
Fólkið[rætta | rætta wikitekst]
Meginparturin av fólkinum eru muslimar og tala arábiskt. Í norðara parti í landinum búgva eisini um 4 milliónir kurdar.
Søga[rætta | rætta wikitekst]
Síðan Irak gjørdist lýðveldi í 1958, hevur politiskur ófriður javnan verið. Í 1980-árunum kríggjaðist Irak við Iran í samfull 8 ár, og tá ið Irak legði Kuveit undir seg, leyp stórt altjóða herlið á. Kríggið verður rópt Flógvakríggið (2. august 1990–28. februar 1991), og Irak tapti so dyggiliga.
Irak-kríggið[rætta | rætta wikitekst]
Tann amerikanska innrásin byrjaði 20. mars 2003. Amerikonsku royndirnar at skapa demokrati og samstundis Kríggið Móti Yvirgangi, hevur havt við sær at landið er gjøgnumdrivið av harðskapi, deyða og líðing. Tað rakar øll, men mest kvinnurnar. Meira enn ein millión irakiskar kvinnur eru í dag einsamallar um at uppihalda familjunum, og arbeiðsloysið er stórt. Áðrenn kríggið gingu tey flestu børnini í skúla, og kvinnur arbeiddu í stórum tali. Í dag eru teir almennu stovnarnir, har kvinnurnar starvaðust ikki til. Aðrasteðs, sum til dømis í Basra, hava trúarbólkar, sum hava serliga fatan av, hvussu kvinnur skulu vera, tikið valdið. Í dag sleppa kvinnur í Basra ikki at íðka ítrótt og noyðast at ganga við turriklæði.
Kríggið í Irak hevur kostað yvir 600 000 sivilum irakum lívið, vísir ein kanning, sum amerikanskir og irakskir granskarar hava gjørt í 2006 [1]. Metingarnar hjá granskarunum fýra ferðir hægri enn tey tøl, irakska stjórnin higartil hevur almannakunngjørt um sivilt mannfall, bygt á upplýsingar frá líkhúsum og sjúkrahúsum. Granskararnir byggja hinvegin síni tøl á spurnarkanningar, sum eru gjørdar á rættiliga breiðum grundarlagi kring alt Irak. At 600 000 sivilir irakar eru falnir undir krígnum, svarar til, at 500 sivilfólk eru deyð hvønn einasta dag síðani amerikansku innrásina í mars mánaði í 2003.
Ein rúgva av palestinensum eru vorðnir heimleysir av ófriðinum, sum hevur merkt landið síðani USA gjørdi innrás í 2003. Í 2003 búðu 34 000 palestinensar í Irak. ST hjá kommessiónin fyri flóttafólk metir, at talið nú er minkað niður í 10 000-15 000.
Kríggið í Irak hevur nærum kostað USA tað sama sum kríggið í Vjetnam. Amerikanska kongressin hevur latið gjørt eina nýggj frágreiðing um, hvussu nógv kríggj hava kostað USA, líka afturi frá 1775. Irak-kríggið verið líka dýrt fyri USA sum Vjetnamkríggið. Uppgerðin vísir, at Irak-kríggið, sum higartil hevur vart í fimm ár, hevur kostað amerikansku skattagjaldarunum umleið 3.074 milliardir krónur. Vjetnamkríggið, sum vardi í 10 ár, kostaði 3.170 milliardir krónur, við virðinum á dollaranum í dag. Tað er tó eitt sindur trupult at samanbera, millum annað orsakað av inflatiónsfaktorinum.
Hóast tað eru 11 ár síðan, at USA leyp á Irak, er støðan í landinum ófriðarlig og ótrygg. Amerikanski forsetin, Barack Obama, leggur nú eftir USA og tess sameindu í Irak. Obama heldur, at londini hava gjørt alt og lítið til tess at loysa flóttafólkakreppuna, sum hevur tikið seg upp aftan á kríggið í Irak. Irakkríggið er av, í øllum førum á pappírinum. Hósdagurin 29. des. í 2011 var almenni dagurin fyri endan á krígnum, sum byrjaði 20. mars 2003, men nógv ivast í, um unga irakska fólkaræðið er nóg sterkt til at standa á egnum beinum.
Politikkur[rætta | rætta wikitekst]
Hjúnalag[rætta | rætta wikitekst]
Irakiska stjórnin hevur gjørt eitt lógaruppskot í mars 2014, sum loyvir pedofili og neyðtøku innan karmarnar í hjúnalagi [2]. Stjórnin ætlar at loyva monnum at gifta seg við 9 ára gomlum gentum, at gera tað lógligt fyri mannin at neyðtaka konu sína, umframt at tað skal tryggjast við lóg, at menn altíð skulu fáa foreldramyndugleikan í samband við hjúnaskilnað. Umframt nevndu broytingarnar mælir lógaruppskotið til, at tað ikki skal vera loyvt hjá muslimum at gifta seg við einum, sum ikki er muslimur, og so skulu kvinnur eisini hava avmarkaðan arvarætt [3]. 21 av 29 umboðum í stjórnini taka undir við uppskotinum, sum skal samtykkjast í irakiska tjóðartinginum, áðrenn tað kemur í gildi. Higartil hava bæði gentur og dreingir skula verið 18 ár, áðrenn tey hava kunnað gingið saman í hjúnalag, men irakski løgmálaráðharrin, Hassan al-Shimari, sigur, at hetta aldursmarkið er brot á Sharia, og at tað tí eigur at verða broytt [4].
Landafrøði[rætta | rætta wikitekst]
Tá ið fruktagóða lendið fram við Evfrat og Tigris er frá, er tað mesta av Irak fjalla- og oyðimarkarlendi. Bara sættingurin av víddini er nýtilig landbúnaðarjørð, tí má Irak flyta inn stóran part av matvørunum, landinum tørvar.
Landslutir í Irak[rætta | rætta wikitekst]
1. Bagdad
2. Salah ad Din
3. Diyala
4. Wasit
5. Maysan
6. Al Basrah
7. Dhi Qar
8. Al Muthanna
9. Al-Qādisiyyah
10. Babil
11. Karbala
12. An Najaf
13. Al Anbar
14. Ninawa
15. Dahuk
16. Arbil
17. At Ta'mim
18. Sulaymaniyah
Hygg eisini at[rætta | rætta wikitekst]
Keldur[rætta | rætta wikitekst]
- ↑ http://www.nytimes.com/2006/10/11/world/middleeast/11casualties.html?_r=0
- ↑ http://www.theguardian.com/commentisfree/2014/mar/14/jafari-law-iraqi-violation-women-rights-marital-rape
- ↑ http://www.welt.de/politik/ausland/article125880940/Ein-Gesetz-fuer-fromme-Paedophile-im-Irak.html
- ↑ http://www.abc.net.au/news/2014-03-09/iraqi-women-protest-against-proposed-islamic-law/5308380


text:
Dystarfrásagnir
Eik-ligan kvinnur 1. okt. 2011
TB - Fleyr, 0-3 (4-25, 15-25, 16-25)
Fleyrkvinnurnar í Eik-liguni settu hol á kappingarárið 2011/2012 leygardagin.
Við nýggjum góðum leikarum frá KÍF, fóru Fleyrkvinnurnar væl mannaðar til Tvøroyrar at spæla ímóti TB.
Fyrsta settið vann Fleyr sannførandi 25-4. Tað vóru millum annað góðu servirnar hjá Rakul Dalsgaard-Jakobsen, sum setti dystin og kappingarárið í gongd, við at vinna 16 servir á rað. Hóast annað og triðja sett endaðu 15 og 16, megnaði TB ongantíð veruliga at hótta Fleyr, og vunnu Fleyrkvinnurnar dystin 3-0. Allir leikararnir fingu møguleika at vísa, hvat tær duga.
Ein góð byrjan upp á eitt spennandi kappingarár!


text:
Snorri Brend
23.09.2014 - 20:43
Hetta er tíðin tá menn ganga fjøllini, og har nógv verður tosað og reypað um vekt og stødd.
Nógvastaðni fletta menn sjálvir, men fleiri teirra taka eisini við tilboðnum frá Krás í Hósvík um at lata starvsfólkini har fletta lombini.
Higar koma nevniliga bøndur úr fleiri oyggjum við seyðum sínum til flettingar. Og teir fyrstu hava longu verið her.
Í gjár flettu teir 140 seyðir og í dag verða væntandi 130 aftrat flettir, so her er av álvara komin gongd á hjá teimum.
- Vit vænta at hava flett einar 700 seyðir, tá henda vikan er liðug, upplýsir dagligi leiðarin hjá Krás, Alberg Gaardlykke fyri Portalinum.
3000 ÍALT
Alberg Gaardlykke væntar, at tá flettingin er at enda komin hava teir helst flett einar 3000 seyðir.
Og hetta er munandi meiri enn teir flettu í fjør, tá teir flettu einar 2000 seyðir.
Orsøkirnar til hetta eru tvinnandar: Tað er vorðið bíligari at fletta her í Hósvík, eins og teir lata meiri fyri hvørt kilo av lambskjøti.
Seyðurin kemur út ymsum hagapørtum og bygdum, - eitt nú úr Fuglafirði, Selatrað og aðrastaðni. Í morgun kom til dømis eitt fylgi úr Saksun til flettingar.
Les eisini: Myndir: Fletta í Hósvík
- Vit hava eisini fingið fyrispurningar bæði av Sandoynni og úr Suðuroy. So hetta teknar gott, sigur Alberg Gaardlykke.


text:
Góðu Sjúrður!
Eg havi størstu virðing fyri tær og øllum øðrum føroyingum, sum hvønn dag mynda og menna okkara samfelag. Eg kundi eisini sagt, at eg elski bæði land og fólk við øllum teimum lepum, sum hanga við.
Hetta er ein hin vakrasti bletturin á jørð, hóast tilveran onkran vetrardag er myrkari, enn eg brýggi meg um. Eg gleðist hvønn dag um framstig í Føroyum, hóast mær ikki hóvar alt, sum her hendir. Tá tú velur at vera partur av einum felagsskapi, mást tú eisini virða, at alt verður ikki skorið eftir tínum leisti. Soleiðis eru felagsskapir, og soleiðis er fólkaræðið.
Drívmegin at mennast
Lagt varð í beinini á mær sum hjá so mongum øðrum, at vit skuldu halda fram at byggja land, har forfedrar okkara sleptu. Flestu okkara vilja halda hesa leiðina, men sum árini ganga, tykjast sjálvsøgdu grundirnar at stríðast fyri sínum tjóðskapi at fána, tí vit halda, at alt er í tryggum hondum, og tí vit hugsa meiri sum einstaklingar og minni sum partur av eini tjóð.
Hetta er spell, tí júst savningarmegin í felags stríðnum at byggja land og laga grundina undir framtíðina er sjálv drívmegin í Føroyum, sum ber okkum fram. Hendan drívmegin førdi til, at skriftmálið varð endurreist, at vit aftur fóru at biðja til Várharra á føroyskum, og at vit staðfestu føroyskt sum undirvísingarmál. Hendan uppdriftin legði grundina undir samferðslukervið, og at vit skaptu føroyskt útvarp og sjónvarp, flogfelag, musikkskúla, symfoniorkestur, ítróttalandslið, frambrot í hópatali í vinnulívinum, fingu undirgrundina, fiskimarkið o.s.fr.
Onki av hesum átti at borið til í einum fjarskotnum fólkafátækum oyggjalandi, har veðurgudarnir leika í meginpartin av árinum. Men tað hevur eydnast kortini, og hetta er ikki hent, tí eitt fremmant fólk hevur tikið stig til at menna okkara land. Hetta hendi ikki, tí rokniørkini vístu, at tað fór at loysa seg. Bara tí vit sjálvi vildu tað, og tí vit hava eina so sterka savningarmegi í Føroyum, ber alt til her, sum hevur borið til.
Vit gingu fram saman
Eg havi sjálvur havt tann stóra framíhjárætt at standa á odda fyri eini fyritøku, har júst hendan savningarmegin og hesin treytaleysi viljin til at menna eitt føroyskt flogfelag vann á øllum døprum spádómum frá bæði nær og fjar.
Hetta var ein dystur, sum vit vunnu, tí vit stríddust fyri eini felags søk Føroyum og føriyingum at frama. Hon var ikki partapolitisk yvirhøvur. Liðið hjá Atlantic Airways var – og er – mannað við fólki úr øllum flokkum, har vóru kvinnur og menn, har vóru leiðsla og starvsfólk, har vóru kirkjufólk og brøður, og har vóru starvsfelagar av ymsum uppruna.
Hendan tjóðskaparliga savningarmegin er grundsúlan í viljanum, sum skal til fyri at bera okkara land framá. Savningarmegin kann ikki gerast upp í blokkstuðli, og hon kann ikki veðsetast í einum evropeiskum felagsskapi, sum er skipaður til tess at minka um krígsvandan á meginlandinum, tí tann skipanin rúmar ikki atlit fyri føroysku tjóðskaparmegini.
Tú slepti endanum
Sjúrður, tá vit hava selt okkara samleika fyri blokk og avreitt okkara ríkidømi í havinum til Bruxelles at umsita, verða føroyingar eitt fólk við ongum samleika. Føroyingar verða tá vilstir og statsleysir sum Geronimo og hansara indianarar á sinni. Tí hevur tað týdning, at føroyingar staðfesta sína tjóðskaparligu savningarmegi eisini til fólkatingsvalið og mótvegis fólkatinginum.
Tín partur hevur ikki ligið eftir, men knappliga slepti tú endanum og fór einsamallur eina rás ínn í ES, sum eg slett ikki skilji. Eg haldi mest umráðandi átakið í Føroyum í dag vera at staðfesta rættin hjá føroyingum sjálvum at skriva sína grundlóg og fremja sín samleika sum ómissandi. Tað eiga vit øll at fylkjast um, og so kunnu vit kjakast um onnur partapolitisk evnir á tí grundarlagnum.
Magni Arge, fólkatingsvalevni fyri Tjóðveldi


text:
Eg veit tað eru mong sum frøðast um tína yvirseting av KJV til føroyskt, tað gerið eg eisini. Tað sum eg havi ilt av, er tín ógvusliga upplyftan av KJV, alt í meðan tú samstundis niðurgerð aðrar versiónir og týðingar. Flestu sum hava tekstkritiska vitan, vita at tað var eitt megnarverk í 4-5 øld at skriva tann byzantiniska tekstin, men tað er líkaleiðis fakta at tað vóru serstakliga tey kristnu í Alexandria, sum líka frá fyrstu tíð høvdu skrivligu førleikarnar at takast við tekstkritik, at avskriva og rætta.
Tú skrivar:
"Tað er ikki bara prestabíblian hjá Dahl sum er gjøgnumsúrgað av alexandrianismu, platonismu, katolisismu og gnostisismu; nei, tað er tann hjá Victor eisini. Til dømis standa orðini “vaksa til frelsu” (1. Pæt. 2:2) eisini í Victors bíbliu, og tey eru løgd afturat av Origen og kampaní í Alexandriu. Tey finnast ikki í Luthers bíbliu, eiheldur gomlu donsku bíbliunum, eldri enn ca. 1880."
Høgni svarar:
Fyri tað fyrsta var gnostiska orðalagi, í nógvum førum tátíðar vísindaliga orðalagi, sum tildømis nýtslan av orðinum 'Logos', og fevnir yvir aðrar víddir enn bara gnostisismu (men nú veit eg heldur ikki hvat tú meinar við, tá tú sigur gnostisisma).
Orðið 'frelsa' hevur ein margfaldaðan týdning og nýtist ikki at sipa til frelsu frá eitt nú fortapilsi. Í høpinum av tekstinum tú vísir á, kann 'frelsa' líkaleiðis sipa til heilaggering, tað vil siga andaligan sigur í jarðarlívinum.
Hvussu veist tú annars, at tað var Origen sum legði hetta afrat tekstinum, serstakliga tá hann var í Alexandria? Nógvir halda, at hesin teksturin kom við Origen úr Alexandria til Kæsarea, men hví skal hetta takast sum eitt tekstavrik hjá Origen?
Sjálvandi kann 'frelsa' í 1 Pæt.2.2 ikki finnast í Lutersa yvirseting, eftir sum hon byggir á fyrstu útgávuna av Erasmus.
Tú má heldur ikki halda, at KJV er so nógv frammanfyri tær týðingarnar sum byggja á elstu handritini, vit vita tildømis at Jean Crispin gjørdi smáar broytingar í versiónina hjá Erasmus í 1570.
Heldur ikki er KJV fríða frá katólskari ávirkan, tað vil siga Vulgate. Erasmus hevði jú bara Vulgate í samband við 6 tey seinastu versini í Opinberingini. Eisini Ápostlasøgan 9:6 var eisini tikið frá Vulgate. Somuleiðis er Comma Johanneum (1 Jóh.5:7) eisini tikið frá Vulgate--ein fótnota frá einum fimta árhundra bíbliuhandriti, tiki frá einum fjórða árhundra latínska verkið við navninum Liber Apologeticus, sum í fimtu øld ivaleyst av óvart var yvirført frá fótnotu til tekstin sjálvan. Slíkt hendi til tíðir tá avskrivaðir vóru móðir ella ikki ansnir serstakliga í Vesturlendska tekstinum. Men hetta hevjar ikki KJV yvir aðrar Bíbliuversiónir.
Kort sagt, mong siga tú ert eitt málgeni, tað er eingin ivi um tað, eg haldi tað verða gott at tú ert útkomin við einari føroyskari KJV, eg havi einki ímóti KJV, og eg gleði meg at fáa eitt eintak. Men eg haldi kortini, í samband við 'King James Only' mótvegis øðrum versiónum at tú gert fjøll burtur úr sandkornum.


text:
Seks leikarar afturat longja við TB
TB | 07/01/12
Síðan vit seinast skrivaðu um leikarar, ið hava skrivað undir sáttmála við TB, hava ikki minni enn seks aðrir leikarar skrivað undir sáttmála við aldursforsetan. Talan er um fjølbroyttir leikarar, og serliga spennandi er at frætta, at gylta serbiska trioin, Ivan, Dmitrije og Bojan teljast millum hesar. Fyrireikingarnar ganga væl hoyrist frá starvsnevndini, og tað verður arbeitt av øllum alvi við at skapa ein breiðan og sterkan hóp.
Umframt teir tríggir serbarnir, sum vóru nakrir kolossar av týdningi fyri felagið í fjør, so hevur TB eisini tryggjað sær teir tríggjar unglingarnar, Petur Mortensen, Hugin Albinus og Ragnar Joensen. Hesir koma allir at kappast um plássini í besta hópinum, og spennandi verður at síggja, hvussu fer at hilnast teimum. Allir hava teir nógv góð ár fyri sær, og vit ynskja teimum alt tað besta framyvir.
Kendir útlendingar styrkja væl
Teir tríggir, Ivan Stojkovic, Dmitrije Jankovic og Bojan Timic verða allir við í TB í ár, og hetta er til at gleða seg stórliga yvir. Teir vístu óhugnaliga styrki í nógvum avgerandi løtum í fjør, og má tað tí sigast at vera virðismikil styrkur at fáa aftur, nú uppgávurnar møguliga gerast eitt sindur truplari. At tað er talan um leikarar, sum allir kenna til Føroyar og føroysk viðurskifti eigur at verða okkum til fyrimuns, tí tað skal ikki brúkast eins nógv tíð at venja seg við nýggja landið og annað, sum í byrjanini kann tykjast trupult hjá einum tilflytara.
Skal man taka nakran burturúr, so má man nevna Bojan Timic, ið má sigast at vera gull verdur. Teir átta dystirnar hann náddi at spæla fyri TB í fjør, skoraði hann ikki minni enn 10 mál, og tað er heilt í ordan hagtøl at vísa á.
Um man hyggur yvir alt kappingarárið, so kemst ikki uttan um, at nevna teir báðar klepparnar í verjupartinum. Ivan, sum við nøkrum ómenniskjaligum bjargingum mangan helt TB tyngru meðna vágskálina, og stóð sum í berginum, tá harðast leikaði á. Ivan hevur vart málið hjá TB síðan í 2007, og fryntligi serbin er nú at kalla føroyingur í fótbóltshøpi.
Verjuleikarin, Dmitrije, sum umframt at vera ein múrur av rástyrki, skipaði saman við Heina Mortensen, eina verjuketu, ið var sera sterk. Hansara drúgvu royndir, saman við ágrýtna og sera dugnaliga unga tvøramanninum virkaði framúr væl, og í síðsta enda rakk tað eisini til uppflytingina, sum var evsta mál felagsins. Umframt at verja, megnar karismatiski verjuleikarin eisini væl at finna vegin fram til málmeskarnar. Heili átta ferðir var hann at finna millum málskjúttarnar í fjør. Vónandi fer at gangast felagnum og honum líka væl í komandi kappingarári.
Tríggir spennandi unglingar longja
Teir tríggir, Petur Mortensen (21 ár), Hugin Albinus (19 ár) og Ragnar Joensen (18 ár) eru leikarar, sum hava góð fótbóltsevnir, og sum felagið væntar, fara at banga á dyrnar til besta hópin í ár. Fyribils hevur Petur Mortensen fingið flest dystir a besta liðnum, teirra millum, men arbeiði og lestur gjørdu at hann ikki fekk vant nøktandi. Tí fekk Petur ikki meira enn 9 dystir á besta liðnum í fjør.
Ung talentir eru á veg, kann man passandi siga, tá man tosar um Hugin Albinus og Ragnar Joensen. Hesir hava evnir, sum røkka langt, og um teir arbeiða hart fyri teimum, kunnu teir eisini náa teimum. Men tað kemur ikki lættliga, og uttan mangar harðar venjingar. Báðir hava teir verið á fleiri ungdómslandsliðum, og tað átti at talað sína greiðu søk. Drívið á tit ungu garpar, evnini hava tit, tað er øllum greitt.
Hugin hevur enn sín fyrsta dyst til góðar á besta liðnum, meðan Ragnar hevur fingið tveir dystir higartil. Komandi árini koma hesir uttan iva at vera við til at mynda fótbóltin á Tvøroyri, og tað er upp til teir sjálvar, hvat støðið verður. Trúgvin á egnan mátt er málið tit røkka hægstu rók, og so er at fara til verka við góðun hugi.
Fyrra grein
Ongar eldri greinar
Næsta grein
Ghanesi til royndarvenjing
Viðmerkingar
-
hugin er 19


text:
Kommunufelagið metir fyri stýrið tess, at tað er serliga umráðandi, at kommunurnar svara uppá spurningin, hvørt tær framhaldandi ynskja, at tað er eitt lógarkrav, at kommunurnar skipa seg í kommunal samstørv (sí §§ 4 og 5), ella um kommunurnar ynskja, at hendan áseting verður broytt, soleiðis, at eldraøkið verður lagt til einstøku kommununa uttan nøkur krøv um samstarv.
Trivnaðarnevndin í Runavíkar kommunu er á fundi 3. september 2018 komin til hesa niðurstøðu: “Trivnaðarnevndin hevur á fundi einmælt samtykt at kunna Býráðið um hoyringsáheitanina frá Kommunufelag Føroya. Trivnaðarnevndin er samd við niðurstøðuni hjá Trivnaðardeildini um, at lógarásetingin um samstarvsøkið ikki er ein trupulleiki hjá Runavíkar kommunu.”
Av tí at fleiri enn 3 túsund fólk (fleiri enn 4 túsund í løtuni) búgva í Runavíkar kommuna, er lógliga ásetingin um samstarvsøki kommununi óviðkomandi. Hon kann skipa seg sjálva á eldraøkinum, alternativt kann hon velja at fara í samstarv við aðrar kommunur í Eysturoy. Tilvitað og við fullari semju í Runavíkar býráði valdi Runavíkar kommuna hendan seinra møguleikan, og valdi at skipa eldraøkið saman við Nes- og Sjóvar kommunu í samtakinum Roðin. Hinar báðar kommunurnar høvdu ikki sama frælsi, støddin treytaði at tær funnu sær eitt samstarv at virka í. Samstarvið hevur virkað fyrimyndarliga væl, og higartil er ongin politisk roynd gjørd fyri at taka samstarvið sundur aftur, og ongar ábendingar eru um, at tað fer at henda í næstum ella í bræði - um nakrantíð.
Hóast hetta er Runavíkar kommuna av tí áskoðan, at lógarkravið, um at kommunurnar skipa seg í kommunal samstørv, eigur at verða umskipað, soleiðis, at eldraøkið meginregluliga verður lagt til einstøku kommunurnar, kortini við tí undantaksáseting, at til ber at skipa seg í kommunal samstørv, um tvær ella fleiri kommunur ætla og ynskja samstørv av slíkum slagi innanfyri somu landafrøðiligu mørk, sum lógin longu ásetur.
Tórbjørn Jacobsen,
borgarstjóri


text:
Føra vantandi raðfestingar og ivasom fíggjarstýring Tórshavnar Kommunu á vandakós?
Tað gongur at síggja til væl í Tórshavnar Kommunu. Nógv prosjekt eru í gerð, og borgarstjórin er nærum dagliga at síggja í miðlum, har snórar vera kliptir til nýggjan skúla, vegstubbar, barnagarð, trappur o.a.. Vit eiga eisini ein sjáldsama virknan borgarstjóra. Hann er við í øllum og eingin ivi er um, at hann er ein góður og vælmeintur maður, ið vil Havnini alt tað besta.
Tá heitt varð á meg at stilla upp til býráðsval, takkaði eg fyrst nei. Hví stilla upp, tá alt gongur so væl í kommununi? Men aftaná umhugsunartíð gjørdi eg tó av, at hóast nógv er gott, og at verandi býráðslimir hava gjørt nógv gott, so er eisini nógv, sum eftir mínum tykki kundi verið gjørt øðrvísi. Serliga sakni eg langtíðarætlanir fyri kommununa. Tað tykist sum, at alt verður gjørt eftir einum leisti, har tað bara verður hugsað um ein dag í senn.
Hvussu er við raðfestingum?
Er tað rætt at seta so nógvar pengar í deyð virði, meðan okkara gomlu liggja heima og ikki sleppa á ellisheim?
Er tað rætt at eitt tómt ”sjóvinnuhús” fær milliónaupphæddir og at keypa bankabygningar til umsiting, hetta samstundis sum havnarborgarar noyðast at flyta á bygd, tí tey ikki hava ráð at búgva í heimbýnum?
-Skeivar raðfestingar í besta føri.
Tað er eisini hugvekjandi at kommunan setur so nógv í verk samstundis, soleiðis at vit í bestu tíðum noyðast at taka lán at gjalda fyri hesar íløgur. Gloymast má ikki, at kommunan á sinni hækkaði skattaprosentið fyri at gera íløguna til Boðanesheimið. Íløgan var røtt og verkætlanin var alneyðug at gera. Tey gloymdu tó at lækka hetta aftur, tá heimið stóð liðugt. At so kommunan, sjálvt við hesum eyka prosentinum í skattainntøku, noyðist at skuldarbinda okkum borgarar, eigur at fáa allar alarmlampunar at blunka á Vaglinum.
-Eingin ella skeivar raðfestingar í besta føri!
Enn er eingin stórur vandi á ferð, men um vit ikki taka okkum um reiggj og fara at føra ein varnan og skilagóðan fíggjarpolitikk, hetta við raðfestingum og langtíðarætlanum, so eru vit skjótt á vandakós.
Tað er altíð stuttligt at vera í veitslu. – Men við hetta lag havi eg hug at spyrja hvør skal taka uppvaskið, tá veitslan hjá Tórshavnar Kommunu er liðug?
Brandur í Dali, býráðsvalevni fyri Tjóðveldi


text:
Orð: Sigurjón Gudjónsson
Lag (2007): Knút Olsen
Týtt (2001): Petur Jacob Sigvardsen
1. Tú, Gud, ert mikil, annað alt er smátt,
tú eigur ríkið, dýrd og vald og mátt.
Hví manst tú, Harri, minnast her til mín
á myrku nátt, og tá ið sólin skín,
eitt mannabarn, sum langt av leið er vilst
í verøld, sum av sorg og neyð er fylt?
2. Og vallarin, sum krýpur til tín, spyr
við fótskør tína, dygst við tínar dyr:
Øll hugsan tín hon huld er fyri mær,
hvør hugsan mín er opin fyri tær.
Hví manst tú, Harri, minnast fonið, meg,
sum boð títt breyt, og sveik so mangan teg?
3. O, hjarta mítt, tú hevur fingið svar!
í myrkrið inn tað ljósið til tín bar,
tað ljós, ið kemur kærleik tínum frá
og lærir meg at skilja, hoyra, sjá,
at tú ert faðir mín, og offur títt
meg sáttan ger og fjalir misbrot mítt.


text:
Orð: M.C. Restorff
Lag: M.C. Restorff og Hans Poulsen
Eina, aleina saknar hon bros og eitt samband søtt.
Eina, aleina vildi hon líkindi bøtt.
Starvið fjálgar hon samvitskufult,
meðan avbyrgt einsemi er hildið dult:
eymar kenslur og hjartatrá
sakna støðugt eitt samspæl uttanífrá.
Kaffi ger heitan – hann gánar í blað,
einki breggjar hann sær á nøkrum stað.
Smírist nóg illa og nikkar so dánt,
nú so mangur um blíðskuna heldur hánt.
Einsamur, eina saknar hann bros og eitt betri lag.
Einsamur, eina knúlvar hann smeitar á rað.
Bíblian boðar kærleiksfull bond:
“Vitjið einkjur og faðirleys í teirra trongd!”
Og hon umrøður Jesus, sum einsamur gekk,
svikin, vrakaður, særdur – til á krossi hann hekk.
Hann veit av royndum, hvat einsemi er,
eyma samkenslu Hann við sær ber,
harmar hvørt kind, sum er slept upp á fjall,
og hann hartar tann, sum er øðrum til fall.
Heimbýli yðja av støkum í dag,
nøkur vilja tað so – íðan, hann, hon um tað!
Øðrum leingist sáran eftir tí hond,
sum av einslistum tvinna vil vinabond.
Støkum leingist, sakna eitt bros og eitt kærleiks brá.
Einsamøll, eina reika mong foldini á.
Funnu tey saman, ið langtast her, broyttist til gaman mangt í verð!
Áh, hvør undurgerð: unnustar á hátíðarferð.


text:
Um at skilja hugtakið ‘blogga’
Fyrr í ár skrivaðu tveir av okkara blogguhøvundum – Eivind og Heri – hvør sín bloggupost, har teir góðu til kennar sínar persónligu meiningar um Jesu søguligheit. Síðani hevur Høgni Johannesen á Tórsportalinum skrivað eina langa, óhøfliga ákæru um, at Heri og serstakliga Eivind taka feil og beinleiðis lúgva. Persónliga síggi eg ikki, hví tað má merkja at onkur lýgur, bara tí tveir partar eru ósamdir. Um vit nú lata sum um, eg var samdur við Hera og Eivind, so haldi eg ikki Høgna lúgva fyri tað. Til ber at taka feil, hóast ein er erligur.
Hvørji síðu eri eg samdur við? (more…)


text:
Sosialurin, fjølmiðlavikan 5.-12. mai 2010:
Jón Brian fekk ein flúgvandi start, nú hann kom aftur í útvarpið. Eftir dramatiska knívstungu og beinleiðis frásøgn úr rættarstrætinum, byrjaði tíðindavikan við at løgtingsins rættarnevndarformaður avdúkaði drál sum fyrisitingarligt prinsipp. Fyri opnari mikrofon. Tað var í málinum um at flyta persónsupplýsingar av landinum. Tó, spyrjarin var í floyalshandskum, so vit fingu ikki illgrunan staðfestan.
Úti millum fólk er politisk líkasæla, sum bara miðlarnir kunnu vekja við áhaldandi grevsturi og djúptøknari boring. Without being boring, as in Brown.
Bretski Brown fekk ein ordiligan leðrara hósdagin. Síðan David Frost hevði sjónvarpsprát við Nixon í 1977, hevur nærmyndin havt alt at siga. Her klárar Brown seg illa og tí mátti tað henda. Ein íðin, nærlagdur skotskur prestasonur, sum gjørdist ársins duksur og mundi mist sjónina í fólksligum fótbólti, hann skal niður við nakkanum. Tað er tað, vit hava pressuna til.
Fyrsta fyrijáttan um fall Browns kom, tá pressan lýsti hann sum Stalinistiskan leiðara, og Jeremy Clarkson í Top Gear kallaði hann ”a one-eyed Scottish idiot”. Og so krúnan á verkið. Tráðleysa mikrofonin hjá Sky, sum lá eftir, tá Brown í privata, men alment rindaða ministarabilinum segði sína hjartans meining um eina bigoted konu, sum alt hennara lív hevði atkvøtt fyri Arbeiðaraflokkinum. Ongin slókti og fallið er fullkomið. Og pressan hevur vunnið eitt scoop av teim sjáldsamastu.
Tá saman um kemur hevur Brown ikki sagt annað, enn at ein kona, sum er farin at keypa morgunbreyð, er snævurskygd, nú hann møtti henni á gøtuni og hon fór at tosa um fremmandafólk, sum kom hon úr National Front. Jamen, hevði hann ikki rætt?
Spell, at Kringvarpið ikki sendi beinleiðis frá bretska valinum og brúkti føroyskar viðmerkjarar. Tað er sum við fótbóltinum. Aftaná er alt ov seint. Katrin Petersen gjørdi tó eina nýskapandi roynd við Skype. Frá at hava gjørt allar feilir, ið hugsast kunnu í einari og somu sending, hava Katrin og hennara lið, lyft Dag og Viku upp á eitt javnt høgt og seriøst støði, so vit aftur kunnu tosa um eitt flaggskip í føroyskum miðlum.
Staðfest varð í farnu tíðindaviku at vit av órøttum verða kravd eftir 14% meiri enn fólk í øðrum londum, tá vit fara til handils. Spell, at eingin miðil nýtir høvið at gera ein brúkaratátt í heimsins, helst, veikasta brúkaralandi. Umboðsmaðurin og Kappingareftirlitið gera eitt gott arbeiði, men eingin annar enn miðlarnir kunnu skapa kjak um hesi viðurskifti.
At fótbóltur er bigoted og dyrkar eina savningarmentan úr steinøld, er ikki nakað nýtt. Nú vit aftur fingu staðfest rasismu í føroyskum fótbólti, er enn einaferð orsøk at spyrja, hví fótbóltur fyllir og larmar so nógv í miðlunum.
Men størsta offrið hesa tíðindavikuna var knívstingarin. Tað er eingin, ið sum Randi Jacobsen, Høgni Djurhuus og nú eisini Finn Jensen kunnu seta okkum inn í støðuna hjá teimum, ið verða rakt av ómegd og taka sær óráð fyri í okkara samfelag. Á hin bógvin var Finn Ougaard størsta hetjan. Ikki bara stungin varafúti, men eitt menniskja úr kjøti og blóði, borið fram fyri almenningin av Finni Jensen í Degi og Viku. Í allari elendigheit fær løtan bíbilskar dimensjónir og kenst sum eitt ekkó úr Godspell og Matteus 7,12. Takk fyri tað, Finnur!
Birgir Kruse
birk@email.fo


text:
Georg L. Samuelsen
Georg Lindenskov Samuelsen (8. januar 1910 í Tórshavn - 17. februar 1997) blaðstjóri og virkin í Havnar Sjónleikarfelag. Bara 26 ára gamal gjørdist hann í 1936 blaðstjóri á Dimmalætting, eitt starv hann røkti fram til 1. juli 1981. Frá 1945 var hann føroyskur tíðindamaður hjá Berlingske Tidende.
Sjónleikur hevur havt hansara stóra áhuga, umframt at hava leikt við í fleiri leikum hevur hann týtt sjónleikir og útvarpsleikir. Á ungum árum gav hann út yrkingasavnið "Sól og sirm", 1930.
- 1936 - 1981 Blaðstjóri á Dimmalætting.
Útgivið[rætta | rætta wikitekst]
- 1930 - Sól og sirm (yrkingasavn).
Kelda[rætta | rætta wikitekst]
- Kraks Blå Bog 1996, s. 1085


text:
Orð og lag: Ira Forest Stanphill
Týtt: Hákun Djurhuus
Upprunaheiti: Unworthy
1. Óverdur eg var til ta náði, hann gav,
óverdur at ganga hans leið.
Eg undrist, ein Kongur kom til mín, ein træl,
tann kærleik eg fata kann ei.
Niðurlag: Óverdur! Óverdur!
Ein maður, sum fjøturbundin var,
hann gjørdi meg frían og verdan hin dag,
tá syndaskuld mína hann bar.
2. Mín synd og mín sjúka so særdu hans rygg,
at blóðið rann sárum hans frá,
øll brot míni bundu av tornum ein krans,
ið settur varð høvur hans á.
3. Óverdur eg var til ta himmalsku dýrd
og Gudi at møta hin dag,
men skjótt skal eg syngja ein fagnaðarsong
um Lambið, sum leið í mín stað.


text:
Viðgerðartrygd er týðandi partur av vælferðarsamfelagnum
Heilsupolitikkur -
Tað skal bera til hjá øllum sjúklingum at leita sær heilsubót innan stutta tíð
Sambandsflokkurin hevur lagt uppskot fyri løgtingið um at seta í verk eina skipan fyri viðgerðartrygd til allar føroyingar.
Tá vit tosa um tað modernaða vælferðarsamfelagið eftir norðurlendskum leisti, so er viðgerðartrygdin ein týðandi partur av tí. Tað skal bera til hjá øllum sjúklingum at leita sær heilsubót innan stutta tíð frá fyrsta sjúkradegi.
Um vit gerast sjúk, og serliga um útlit eru fyri, at sjúkralegan verður drúgv, skulu vit koma í viðgerð skjótast til ber. Og júst á hesum økinum manglar nakað í føroyska samfelagnum.
Fyri nøkrum árum síðani varð ein skipan gjørd í Danmark, har tey søgdu, at tey góðtóku ikki longur, at fólk skuldu liggja sjúk ella hava pínu í óneyðuga langa tíð. Tí varð bjóðað ein trygd fyri, at øll skuldu fáa tilboð um viðgerð innan stutta tíð.
Tann skipanin hevur virkað somikið væl, at vit eiga at bjóða føroyskum sjúklingum tað sama. Serliga tá hugsað verður um, at vit eru í ríkisfelagsskapi við Danmark, og vit senda eisini nógvar sjúklingar til Danmarkar til sjúkraviðgerðir.
Sambandsflokkurin hevur lagt uppskot fyri løgtingið um at seta í verk eina skipan við viðgerðartrygd til allar føroyingar. Vónandi vinnur uppskotið frama, tí har er nógv at vinna.
Erhard Joensen
RN


text:
Pensjónsnýskipan: Tey hækka skattin og gera A og B pensjónistar
Politikkur03-11-2017 - 20:23 - Jóanis Albert Nielsen
Øll, sum arbeiða, umframt vinnulívið, skulunúrinda meira í skatti,tykist vera høvuðsmálið í pensjónsnýskipanini hjá samgonguni-og Sjálvstýrinum. Tað tykist onki mark vera fyri, hvussu nógvan skatt ogavgjøld, hendan samgongan vil áleggja fólki, sigur Jørgen Niclasen, formaður Fólkafloksins.
Viðpensjónsnýskipanini hjá Samgonguni og Sjálvstýrinum skal persónliga uppsparingin minka,ogístaðin skulu pengarnir takast inn umvegis skatt.
-Bæði arbeiðsfólkog vinnulívið skulu bløða, meinar Jørgen Niclasen.
-Fólkapensjónin hevur veriðvirðisgrundarlagið hjá Javnaðarflokkinum –pensjón, sum øll hava havt rætt til –men tann rætturin fer nú í søguna. Fólk, sumhava goldið inn alt sítt lív,kunnu enda við sviðusoð, tínú verða bert nøkur, sum fáa úr aftur skipanini.
-Í almennu sáttmálunum fáa almenn starvsfólk millum 15 og 18 prosent oman á lønina til egna pensjónsuppsparing.Landsstýrið og Sjálvstýri ætla nú, atbara12 prosentskulu rindast til egna uppsparing, tí at 3 prosent skulu rindast ískatti tilsamhaldsfasta.
-Hugburðurin tykist vera, at eingin skal klára seg sjálvan, men rinda í dýrum dómum til tað almenna, fyri síðan at gerast klientur,sigur Jørgen Niclasen.
-Vit meina, at loysnin á pensjónsviðurskiftummá vera, at tey eldru, sum orka,fáa høvi at arbeiða; tí tá verður møguligtat tryggja tey, sum ikki orka.
- Men viðhesumuppskotinumfertað ikkiat loysa seg at arbeiða, greiður formaður Fólkafloksins frá, og dregur fram, at: um ein borgari forvinnur 100 krónur, missur viðkomandi 40 krónur í grundarupphædd, umframt at rinda skatt av teimum 100 krónunum. Sostatt verða í mesta lagi 30 krónur eftir av hvørjum 100 fortjentum krónum!
-Fólkaflokkurin varð boðin á fund í januarmánaða, har vit greiddu frá okkara hugsan um eina nýggja pensjónsskipan. Men vit hava síðanihvørkihoyrt orð ella eið. Tískil má niðurstøðan vera, at samgongan ei vil nakra breiða semju, men heldur smalar semjur, sum flestar snúgva seg um skatta- og avgjaldshækkan, endar Jørgen Niclasen.
Fólkaflokkurin


text:
NÁMSFRØÐINGUR
Skúlin á Fløtum søkir eftir námsfrøðingi.
Um starvið
Starvið sum námsfrøðingur í Skúlanum á Fløtum fevnir um at saman við lærarum og hjálparfólkum at skipa skúladagin hjá næmingum, ið eru partur av sertilboði ella hava serligar avbjóðingar.
Starvið krevur eginleikar at kunna tillaga seg til tað, sum dagurin hevur at bjóða.
Førleikakrøv
Skúlunum tørvar ein námsfrøðing, ið er:
arbeiðshugaður, nærlagdur, tekur ábyrgd, samstarvshugaður og sær møguleikar og leggur dent á felagsskapin.
Tann, ið settur verður í starvið, skal hava námsfrøðiliga útbúgving. Royndir á serøkinum eru ein fyrimunur.
Setanarviðurskifti
Starvsøkið er Mentamálaráðið og stovnar undir tí við fyribils starvsstaði í Skúlanum á Fløtum.
Talan er um starv við setanarbroti 0,55, ið er tíðaramarkað til Skúlaárið 2018/19.
Námsfrøðingastarvið er sáttmálasett starv sambært sáttmála millum Føroya Pedagogfelag, Fíggjarmálaráðið og Kommunala Arbeiðsgevarafelagið. Námsfrøðingurin er løntur sambært sáttmála millum Fíggjarmálaráðið og Føroya Pedagogfelag.
Tann, ið settur verður, eigur at tola broytingar í starvinum
Umsóknir
Umsókn saman við avriti av prógvi, C.V. og møguligum viðmælum skal vera Regini Marnersyni, skúlastjóra, í hendi í seinasta lagi hósdagin 9. august 2018.
Umsóknin verður stílað til: reginm@saf.fo
Tey, ið ynskja fleiri upplýsingar um starvið, venda sær til Regin Marnersson, skúlastjóra á reginm@saf.fo


text:
Hvítingur (toskaættin)
Merlangius merlangus (Linné, 1758)
Stødd: Hvítingur verður upp í 70 cm langur.
Dýpi: Hann er niðri við botnin og uppi í sjónum á 10 m niður á 200 metra dýpi.
Litur: Bakið er grágrønt, síðurnar skyggja í silvurliti. Hann er mjólkarhvítur undir búkinum. Strikan er myrk.
Teinar: R1 12-15; R2 18-25; R3 19-22; G1 30-35; G2 21-23.
Lýsing: Hvítingur hevur tríggjar ryggfjaðrar og tvær gotfjaðrar. Fremra gotfjøðurin er tann longra. Sterturin er beinur aftan. Hann hevur yvirbit og aloftast hvassar tenn. Strikan er bogin oman fyri uggafjøðurina. Smáfiskar hava finnu, men hon hvørvur við aldrinum. Gronin er longri enn eygnatvørmátið. Hann hevur smáar búkfjaðrar. Uggafjaðrarnar røkka ikki til gloppið millum fremstu og mittastu ryggfjøður. Gotið er umleið mitt undir fremstu ryggfjøður, kanska eitt sindur fremri.
Eyðkenni: Hvítingur hevur lítlan, svartan blett við uggafjaðrafestið. Gotið er frammarlaga, umleið mitt undir fremstu ryggfjøður.
Týdningur: Hvítingur verður rættiliga nógv veiddur.
da: Hvilling, en: Whiting, fr: Merlan, ís: Lýsa, no: Hviting, tý: Wittling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Mánafiskur (mánafiskaættin)
Mola mola (Linné, 1758)
Stødd: Mánafiskur verður upp í 3 m langur.
Dýpi: Mánafiskur er uppsjóvarfiskur, hann er úr vatnskorpuni og í minsta lagi niður á 360 metra dýpi.
Litur: Hann er gráligur ella brúnligur um bakið, um síðurnar er hann grábrúnur við silvurfarra og ljósum blettum. Hvítligur undir búkinum. Fjaðrarnar eru dimmar.
Lýsing: Mánafiskur er stuttur, tunnvaksin og høgur. Ryggfjøðurin situr beint uppi yvir gotfjøðurini. Hesar báðar fjaðrarnar eru serliga høgar. Sterturin er allur afturkanturin á fiskinum, nakrir lappar, ið hanga aftur úr honum. Búkfjaðrar eru ongar. Hann hevur smáar uggafjaðrar og smá táknaop, lítlan kjaft og smá eygu.
Eyðkenni: Tað sjáldsama kropsskapið.
Týdningur: Mánafiskur hevur ikki vinnuligan týdning.
ES: Tann størsti mánafiskur, sum vitan er um, var 3,1 m langur og vigaði 2235 kg. (Carwardine, 1995). Hetta var við Birdoynna í Avstralia.
da: Klumpfisk, en: Sunfish, fr: Poisson lune, ís: Tunglfiskur, no: Månefisk, tý: Mondfisch
Útbreiðsla: Mánafiskur er í øllum heimshøvum. Undir Føroyum er hann viðhvørt at síggja um summarið og heystið úti til havs, stendur á skák, svimjandi spakuliga í vatnskorpuni við ryggfjøðurini stingandi uppúr. Hann er fingin nakrar ferðir inni við land í Føroyum. Hann er í øllum teimum heitu og flógvu høvunum. Hann er í Indiahavinum, Kyrrahavinum og Miðjarðarhavinum. Í Atlantshavinum er hann frá Argentina og Suðurafrika norður til Nýfundlands, Noregs og Íslands.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Mánafiskar Tetraodontiformes
Í hesum hópinum eru 9 ættir, umleið 101 slektir og 357 sløg.
Undir Føroyum er ein ætt við eini slekt og einum slag:
Fleiri av sløgunum í hesum hópinum hava sera undarligt skap, nakrir eru mest sum fýrkantaðir, aðrir tríkantaðir ella rundir, men onkrir eru eisini mjávaksnir og streymlinjaðir.
Nøkur fá sløg eru í feskvatni, nøkur í blandingsvatni, men tey flestu eru í tropiskum sjógvi við korallriv.
Nøkur sløg eru pelagisk á víðum havi, og tann eini, sum kemur norður higar, er ein teirra. Hesin sami er eisini heimsins tyngsti beinfiskur.


text:
Niels Petersen
04.09.2015 - 20:45
Ítróttur > Ítróttur > Fótbóltur
Eftir eina trilvandi byrjan uppá dystin, hava vertirnir reist seg, og eru komnir uppá javnt. Men longi sá tað ikki so pent út hjá føroysku leikarunum. Norður Írland legði fyri við einum øðiligum trýsti, og eftir nakrar miseydnaðar innleggsroyndir, eydnaðist tað teimum at fáa hol á. Málskjúttin var, eins og í seinasta dysti landanna millum, Gareth McAuley.
Føroyar reistu seg, sum kunnugt, og fingu pressað seg longur fram eftir vøllinum. Sostatt fingu vertirnir spælt við størri tryggleika á miðjum vølli, og tað var við til at geva okkum eitt yvirskot, sum so endaði við, at Sonni Ragnar Nattestad fekk bart seg til bóltin inni í feltinum, eftir innlegg, og hansara neyva sending fann tærnar á Jóan Símun Edmundsson, sum var ísakaldur, og snýtti málverjan, við einum snildum og hørðum lobbi. 1-1, og so er alt víðopið undan seinna hálvleiki.
Her skoraðu Føroyar til 1-1. Mynd: Jens Kr. Vang


text:
Ingi Samuelsen
05.10.2014 - 13:59
Ein eldri mynd, sum Kári við Stein, búsitandi í Grønlandi hevur sent okkum.
- Hesin er veturgamal, men sum tvævetur vá hann 80 pund. Minnist meg rætt, so er hetta frá 1967, eg var sjálvur 18 ára gamal, skrivar Kári við Stein.
Kári heldur, tað eru nakrir øgiligir veðrar, sum lata lív nú á døgum. Sjálvur minnist hann, at størsta veturgamla lamb hann hevur átt, vá 45-48 pund. Nú viga veturgamlir veðrar, eitt nú á Sandoynni, frá 100 upp í 140 pund. Tað er ikki bara gras hesir veðrar fáa, men smaðurin er góður staðfestir avsendarin.
Kári við Stein greiðir soleiðis frá:
- Eitt árið fekk eg ein brundseyð úr Skopun aftan á brundtíðina frá Gregor Hentze, sála. Hann kom norður við gomlu Rituni. Eg bar hann undir arminum niðjan á trøðna. At hann kundi røkka nakra ær er mær ein gáta. Hann varð gøddur sum hinir seyðirnir, sum eg hevði. Um heystið vá hann 48 pund, men nú á døgum viga teir tríggjar ferðir so nógv, upp móti 140 pundum. Bara av grasi?
Kári við Stein endar við hesi søguni:
- Ein mammubeiggi mín plagdi at vera í Havn hjá okkum. Hann lærdi meg nógv um seyð. Hann sat oftani í vindeyganum og hugdi út. Tá hann sá traðarmenn, sum høvdu trøð við Hoyvíksvegin, fara við posa undir arminum - 1-2 kilo av kraftfóðri - tá segði hann: "Kári nú fer ein av Kræmarhúsbóndunum at geva sínum seyði".
--
Send Portalinum tínar fjallmyndir og/ella flettingarmyndir. Brúka tænastuna "Veitst tú eina søgu?" til vinstru fremst á Portalinum, ella send teldupost beinleiðis til redaktion@knassar.fo


text:
Reglugerð
Í svimjihøllini skal tað verða stuttligt at vera, men nakrar reglar eru.
1. Svimjitíðin er 1 tíma íroknað úr- og ílating.
2. Lat teg úr øllum klæðunum og vaska tær væl, áðrenn tú fert í hitarúmið ella í hylin.
3. Handklæði skal nýtast at sita á í hitarúminum.
4. Børn undir 8 ár hava bara atgongd saman við vaksnum.
5. Svimjiklæðini skulu vera rein.
6. Tað er bannað at nýta snorkil.
7. Tað er bannað at spæla í kavingarhylinum.
8. Tað er bannað at skumpa ein annan í hylin, og halda øðrum undir.
9. Tað er bannað at svimja ávirkaður.
10. Boð frá starvsfólkinum skulu fylgjast.
11. Møguligar klagur skulu beinast til leiðsluna.
12. Svimjihøllin tekur onga ábyrgd av virðislutum o.ø. hjá teimum vitjandi.
13. Børn í skúlaaldri: Dreingir skifta inni í mannfólkarúminum.
Gentir skifta í konufólkarúminum.


text:
Til nýggjárshaldið á Skála 31.12.2015, helt Hans Jákup Johannesen hesa nýggjársrøðu.
Góðu borgarar og gestir á Skála
Fyri uml. 25 árum síðani skipaði táverandi bygdaráð á Skála fyri nýggjarshaldið her uppi í høllini, og hevur tað verið ein fastur siður síðani tá. Røður hava verði hildnar øll hesi árini.
Fyri trimun árum síðani helt Herolvur Joensen røðu, hann hugleiddi um Skála bygd.
Fyri fýra árum síðani var tað Zvonku, sum helt røðu og hugleiddi hann um sítt heimland og síni barna ár. Hann kom inn á alt tað góða sum var í Føroyum og at Føroyar var eitt paradís á jørð.
Í 1996 silgdi eg hjá Maersk Sealand, og komu vit tann eina túrin til Columbu høvustaðin í Sri- lanka.
Um kvøldið sigur maskinstjórin við meg: Hans, kom við mær og fyrsta meistara ein túr í býin, vit skulu niðan í paradísið. Hetta var eitt stórt og flott hotel.
Á veg niðan til hotellið sá eg tað stóra fátækdømið, sum var í hesum býi. Gøtuseljarar og biddarar fylgdu okkum allan vegin til hotellið.
Stutt áðrenn vit komu til hotellið, møta vit einum manni, hann var klænur, hevði langt hár og tómleikin lýsti út úr eygum hansara. Stutt áðrenn vit møtast, leggur hann seg niður á gongugøtuna og vóru vit noyddir at ganga rundan um hann.
Eftir hesa hending eru hesi orð ofta komin til mín. Tað sum tit hava gjørt ímóti einum av hesum minstu, tað hava tit gjørt ímóti mær.
Tá vit komu til gøtuna sum førdi til hotellið, stóðu tveir vagtarmenn við høvuðsvegin. Ein gul strika var málað á gøtuna. Tá vit skuldu fara yvir um hesa striku, steðgaðu biddaranir og gøtuseljaranir á. Teir høvdu ikki loyvi at fara forbí hesa striku og eftir hesi gøtu sum førdi til hotellið.
Fram við gøtuni vuksu stór trø, so man ikki skuldi síggja tað stóra fátækdømi sum var í býnum.
Inni á hotellinum var tað reina luksus við fleiri gullforættningum, uttanfyri var eitt mini Tivoli til børnini, sum vóru gestir á hotellinum. Har vóru tríggjar resturatiónir, á tí einu resturatiónini var ein tænari til hvønn gestin. ( Jú hetta var í tí løtu Paradís á jørð )
Er Skála Paradís í Føroyum, henda spurning kunnu vit seta okkum sum her búgva.
Alt mítt lív havi eg búð á Skála og var hendan bygdin eitt gott pláss at vaksa upp í.
Vit spældu nógv niðri í fjøruni. Um kvøldanar kundu vit spæla t.d. gevi ljóð ella senda signal. Vóru vit ikki nøgd við tað, so fóru vit at gera ónáðir hjá onkrun, sum vit kundu fáa út at renna eftir okkum.
Her var nógv arbeiði í Turkihúsinum. Til tíðir var so nógv arbeiði, at vit børn fingu loyvi at arbeiða eftir skúlatíð.
Á Skála Skipasmiðju var nógv arbeiði og komu fólk úr øllum landinum til Skála at arbeiða, familjur fluttu her at búgva og fleiri lærlingar fingu sær maka ( konu ) av Skála.
Skipasmiðan hevur upplært nógvar lærlingar, fleiri av hesum hava leiðandi størv í dag, bæði her heima og úti í tí stóru verð.
Bygdin mentist og vaks. Her komu fleiri hús, vøllur bleiv gjørdur og seinni kom ítróttarhøllin, nýggjur skúli kom, her vóru 3 bankar, lækni, tannlækni, fleiri forrætningar, posthús og fleiri einstakar virksomheitir.
Fyrsta juni 1994 var Eldrasambýlið á Skála sett á stovn og er tað 21 ár síðani. Vit á Skála, eru sera hørm um, at Runavikar býráð hevur samtykt at niðurleggja Eldrasambýlið.
Nógv er broytt hesi síðstu 10 árini. Hendan bygdin, sum var í vellmaktini í Føroyum, er meiri ella minni steðga upp.
Í dag eru 11 ár síðani Skála og Runavikar kommuna fóru saman í eina kommunu, fleiri arðar smærri kommunur komu eisini uppí samstarvið.
Var hetta ein fordeilur fyri Skála bygd, skal eg ikki svara uppá, men eg havi tað fatan, at fleiri av borgarunum á Skála ikki høvdu stemma fyri einari samanlegging í dag.
Havi sjálvur sitið eina setu í býránum og er mín fatan, at um ikki lokalpolittikarinir av Skála arbeiða fyri Skála bygd, so hendur einki her í bygdini.
Í kunningarskrivinum sum Runavíkar kommuna hevur sent út, vísir kommunan á fleiri ábøtur sum eru gjørdar og skulu gerast á Skála, hetta er okkara lokalpolitikkarum at takka fyri.
Tit/Vit Skála fólk
Skal bygdin vaksa og mennast meira, so mugu vit borgarar á Skála skapa nýggj arbeiðspláss og nýggjar karmar, so bygdin kann mennast, vaksa og blíva aftur Paradís í Føroyum.
Gott Nýggjár


text:
Norðmenn skulu útvega manningar til donsk gasstangaskip
Danska Lauritzen Kosan hevur gjørt avtalu við norska OSM Maritime um í framtíðini at útvega manningar til tey 26 gasstangaskipini í flotanum hjá Lauritzen Kosan. Higartil hevur felagið megnað uppgávuna innanhýsis. Tað skrivar TradeWinds.
- Í partalagi við SOM fara vit at leggja dent á venjingar og framhaldandi førleikamenning av manningunum. Hetta skal tryggja, at vit hava allarbestu fólkini til tey vaksandi krøvini á hesum serliga økinum, sigur Claus Winter Graugaard, stjóri fyri fleet management hjá Lauritzen Kosan, við TradeWinds.
Sambært upplýsingunum hjá miðlinum vóru í miðal 357 sjófólk við gasstangaskipunum hjá Kosan allatíðina í 2016.
Deildin hjá OSM Crew Management í Keypmannahavn skal sambært World Maritime News samskipa virksemið hjá Lauritzen Kosan.
Kelda: soefart.dk


text:
Soleiðis skal kortið virkjast26-03-2012
Sum áður kunnað, verða øll Visa Dankort útskift í 2012. Nýggja kortið hevur somu pinkotu sum verandi kort, men skal sjálvsagt virkjast. Her er vegleiðing til virkjan av kortinum
Enn fleiri netbankakvøld í Eik22-03-2012
Eik bjóðar nú øllum kundum sínum at koma inn og fáa undirvísing og vegleiðing í, hvussu tey brúka Eik Netbankan. Tiltøkini verða hildin kring alt landið, og longu nú hevur verið neyðugt at skipa fyri fleiri tiltøkum
Ungt Virki broytt til Young Enterprise16-03-2012
Eik banki er framvegis høvuðsstuðul og nýggja nevndin hevur skipað seg við Súna Schwartz Jacobsen, forstjóra í Eik, sum formanni og Ainu L. Knudsen, stjóra á Føroya Handilsskúla, sum næstformanni
Aðalfundur í Eik14-03-2012
Nú verður innkallað til ársaðalfund í Eik Banka Føroya P/F. Fundurin verður hildin hósdagin 29. mars 2012, kl. 17.00, í høvuðssætinum hjá Eik, Yviri við Strond 2 í Havn
Netbankin sum app02-02-2012
Nýggjasta útgávan av Eik Netbankanum er nú tøk sum app til iPhone og Android telefonir